5 Sukan Unik Yang Kurang Popular di Seluruh Dunia

Terdapat pelbagai jenis bentuk permainan dan sukan yang wujud di serata dunia. Aktiviti bersukan pun telah pun mempunyai sejarah panjang beribu-ribu tahun lamanya.

Sukan-sukan popular seperti bola sepak, tenis, olahraga, badminton dan bermacam acara lain selalu kita dengari kerana popularitinya.

Bagaimana pula dengan beberapa jenis sukan yang kurang popular, tetapi tak kurang hebatnya? Berikut adalah lima jenis sukan unik yang perlu mendapat publisiti lebih lagi masyarakat dunia.

Headis merupakan antara sukan terbaru yang diperkenalkan, bermula sejak tahun 2006 di Jerman. Seorang lelaki bernama Rene Wagner secara tak sengaja menciptanya, ekoran ketiadaan padan kosong untuk bermain bola. Mendapati ada sebuah meja ping pong kosong, Wagner dan rakannya mengambil sebiji bola getah lalu bermain ping-pong, hanya dengan menggunakan kepala sahaja.

Bola yang kecil digantikan dengan bola sepak bersaiz sebenar dan sukan yang menggabungkan bola sepak dan ping-pong mula dimainkan lebih ramai pelajar universiti. Publisiti yang diberikan tahun demi tahun menyebabkan Headis semakin mendapat sambutan, sehingga mula membuka penganjuran Piala Dunia dan Piala Eropah serta pertandingan peringkat antarabangsa.

Catur menggabungkan pemain yang kelihatan nerd. Sukan tinju pula memerlukan seseorang berbadan sasa saling bertumbuk di gelanggang.

Bagaimana pula seandainya kedua-duanya digabungkan? Itulah 'tinju catur' atau namanya 'chessboxing'!

Dicipta pada mulanya hanya sebagai sebuah persembahan, peserta 'chessboxing' akan memulakan pertarungan mereka dengan bermain catur selama 3 minit, sebelum bersedia bertumbuk selama 3 minit.

Aturan itu akan diulang sehinggalah mana-mana peserta tewas kena 'checkmate' dalam catur atau KO di gelanggang tinju.

Sangat popular di negara seperti India, Jerman dan Rusia, peserta yang dibenarkan bertanding perlu melepasi kelayakan minima yang ditetapkan dalam permainan catur serta pernah bertarung sekurang-kurangnya 50 perlawanan peringkat amatur dalam sukan tinju.

Jombola merupakan sebuah sukan yang dicipta oleh rakyat kita sendiri, ciptaan seorang guru bernama Sukdev Singh.

Meminati sukan tenis, kesukaran untuk mendapatkan gelanggang menyebabkan Sukdev mencari jalan menambah baik aktiviti memukul bola tenis ke dinding yang diamalkannya sebagai latihan.

Sukdev melakukan banyak kajian akibat banyak bola tenis yang dipukulnya hilang kerana melantun terlalu kuat, jadi dia mencipta bola khas untuk digunakan disamping raket yang unik ciptaannya sendiri.

Melihat sendiri bagaimana banyak gelanggang badminton terbiar disebabkan kos bulu tangkis yang tinggi, Sukdev mencipta peraturan permainan yang dinamakan Jombola, hibrid kepada sukan tenis dan badminton yang lebih mesra poket pemain.

Jombola kini sudah mula diperkenalkan di sekolah-sekolah di beberapa daerah dan kejohanan pertamanya berjaya dilangsungkan pada tahun 2017. (rujukan)

Colombia merupakan antara negara gergasi bola sepak di benua Amerika Selatan.

Bagaimanapun, sukan bola sepak bukanlah sukan nombor 1 negara tersebut kerana sukan rasmi negara mereka adalah 'tejo.'

Menggabungkan kemahiran balingan sejenis cakera yang mempunyai berat melebihi 500g, pemain perlu mengenakan cakera itu pada sasaran yang terletak di papan yang diisi tanah liat dari jarak sejauh 18 meter.

Apa yang menjadikan sukan ini menarik, di atas papan itu juga diletakkan karung-karung kertas berisi belerang yang akan meletup apabila berlaga dengan cakera.

Markah akan diberikan pada mereka yang membaling tepat ke sasaran atau berjaya meletupkan belerang yang ada.

Tejo dimainkan oleh setiap lapisan masyarakat Colombia sebagai aktiviti harian sehinggalah ke peringkat kejohanan berstatus kebangsaan setiap bulan Oktober. (rujukan)

Tidak ramai yang menyedari Calcio Fiorentino merupakan antara nenek moyang awal kepada sukan bola sepak dan ragbi, yang masih dimainkan sehingga ke hari ini sejak abad ke 16 di Itali.

Popularitinya mula menjunam sebelum diktator Benito Mussolini bertanggungjawab menaikkannya semula semasa zaman pemerintahannya pada era 1930-an.

Tradisi permainan ini kekal sehingga ke hari ini, dimainkan oleh empat pasukan yang berentap sebelum dua pasukan beraksi dalam perlawanan akhir.

Setiap perlawanan Calcio Fiorentino melibatkan 54 orang pemain yang dibahagikan kepada dua pasukan yang akan cuba melakukan jaringan. Pasukan yang bertahan pula dibenarkan menggunakan apa saja cara untuk menghalang pasukan lawan.

Bila kami tulis di situ apa saja cara, maknanya apa saja cara!

Menumbuk, menendang, menjatuhkan, menggusti atau mencekik dibenarkan. Hanya tendangan ke kepala dan mencederakan kemaluan lawan dilarang.

Selain itu, semua pertarungan mestilah berlangsung 1 lawan 1, tidak dibenarkan beramai-ramai membelasah seorang.

Selepas mana-mana pihak cedera atau tidak bermaya lagi, pemain yang masih kekal boleh cuba menjaringkan gol di kawasan pihak lawan.

Inilah yang berlangsung selama 50 minit tanpa henti. Persoalannya - anda berani atau tidak turun ke gelanggang?


6 Sultan Dan Kerabat Diraja Yang Digelar Alim Ulama

Mungkin disebabkan sikap dan akhlak yang ditunjukkan oleh Raja-Raja dan kerabat mereka yang kelihatan seperti tidak mengambil berat dan mempratikkan ajaran Islam, rakyat semakin mempertikaikan kedudukan eksklusif mereka.

Namun disebalik semua ini dan institusi diraja yang sering dipandang tinggi kerana kehidupan yang mewah, terdapat pelbagai kisah bernilai tentang kisah beberapa kerabat dan Sultan yang berpegang teguh kepada ajaran Islam.

iluminasi.com kongsikan 6 kerabat diraja yang dianggap sebagai alim ulama.

Merupakan putera kepada Sultan Muzzaffar Shah, Sultan Mansur Shah dikenali sebagai seorang pemerintah yang cintakan ilmu agama. Malah, beliau sehinggakan mendalami ilmu tasauf.

Beliau sendiri pergi menuntut ilmu dengan Maulana Abu Bakar ketika mana kita Ad-Dar Manzum karangan Maulana Abu Ishaq tiba di Melaka.

Kitab itu kemudiannya diarahkan oleh Sultan Mansur Shah agar diterjemahkan ke dalam bahasa Melayu.

Jika terdapat sebarang kemusykilan berkenaan dengan masalah agama, beliau sering merujuk kepada kerajaan yang terkenal dengan kefasihan dalam ilmu agama iaitu kerajaan Negeri Pasai.

Oleh itu, undang-undang Melaka dikatakan agak mirip dan dipengaruhi oleh Islam dengan begitu kuat.

Menurut catatan Tom Pires, Sultan Mansur Shah adalah seorang yang gemar merujuk kepada orang-orang yang lebih berpengalaman seperti mereka yang lebih tua, mementingkan keselamatan empayar dan memberi penekanan kepada perpaduan rakyat.

Antara salah satu cara yang dilakukan beliau untuk mengembangkan agama Islam adalah melalui perkahwinan. Puteri-puteri beliau dikahwinkan dengan raja-raja negeri yang ditawan.

Perkahwinan juga digunakan sebagai satu cara untuk beliau mewujudkan hubungan dengan kerajaan luar.

Sultan Alauddin Riayat Shah adalah anak kepada Sultan Mansur Shah dan Raden Galuh Cendera Kirana. Jika anda mendengar kisah beliau, pasti anda akan teringatkan Saidina Umar Al-Khattab di mana pentadbiran beliau mencontohi sahabat Rasulullah S.A.W. ini.

Sultan Alauddin merupakan seorang yang adil dan warak. Malah, beliau dianggap sebagai seorang wali Allah. Antara tindakan Saidina Umar yang dicontohi Sultan Alauddin adalah dengan menyiasat keadaan hidup rakyatnya terutamanya pada waktu malam.

Terdapat kemungkinan bahawa beliau adalah Raja Melayu yang pertama mengerjakan haji. Rakyat jelata mengingati beliau disebabkan oleh keberanian Sultan Alauddin dalam menjaga keamanan dan kesejahteraan negeri.

Namun, beliau mangkat ketika di usia yang sangat muda iaitu 30-an dan diberikan gelaran Marhum Berdarah Putih. Batu nisan di makannya tertulis:

"Tiada tuhan yang disembah melainkan Allah, inilah kubur yang cemerlang,Sultan yang suci, Almarhum Sultan Alauddin Riayat Shah Ibni Sultan Mansur Shah Ibni Sultan Muzaffar Shah, rahmat dan kesejahteraan barang terlimpah ke atas rohmu wahai wali Allah yang terpilih."

Raja Kechil Tengah adalah Pawang Di-Raja bagi negeri Perak Darul Ridzuan. Beliau bertanggungjawab dalam menguruskan adat-istiadat pertabalan untuk Sultan.

Seperti semua individu lain dalam senarai ini, beliau dianggap sebagai wali Allah dan merupakan seorang putera raja yang warak.

Sebanyak 9 Sultan Perak dilahirkan daripada keturunan beliau termasuklah Sultan Azlan Shah. Sultan Alauddin Shah dikatakan ghaib tanpa sebarang jejak.

Sultan Zainal Abidin Muazzam Shah III merupakan seorang Sultan yang amat komited dalam menegakkan amalan Islam dan terkenal sebagai Sultan yang fasih dalam agama serta menguasai bahasa Arab.

Beliau juga terlibat dalam penggubalan Undang-Undang Tubuh Negeri Terengganu (Ittiqan Al-Muluk Bi Taqdil Il Suluk).

Sultan Zainal Abidin mempunyai teman rapat yang hebat dalam ilmu agama seperti Ulama Mekah dari Patani iaitu Sheikh Muhammad Bin Ismail Al-Fathani dan juga Sheikh Ahmad Bin Muhammad Zain Al-Fathani.

Oleh kerana memiliki ilmu agama yang tinggi, Sultan Alaeddin Suleiman Shah sangat dikagumi dan terkenal dalam kalangan rakyat.

Beliau sendiri sangat mengagumi dan sering berdamping dengan alim ulama dari Patani iaitu Tengku Mahmud Zuhdi Bin Tengku Abdur Rahman Al-Fathani yang dilantik sebagai Sheikhul Islam Negeri Selangor.

Tengku Mahmud Zuhdi sering dibawa bersama dalam rombongan Sultan ke luar negeri untuk bertanyakan pendapat dan nasihat.

Kitab Pohon Ugama: Bahagian Rukun Iman dan Kitab Melatih Kanak-Kanak Laki-Laki dan Perempuan Agama Islah adalah hasil nukilan Sultan Alaeddin serta mendapat pujian Tengku Mamud Zuhdi.

Selain itu, Sultan terkenal dengan tanggungjawabnya yang mana sering dilihat menjadi pembaca khutbah dalam solat Jumaat dan juga solat sunat Aidilfitri serta Aidiladha.

Sultan Muhammad V atau Tengku Muhammad Faris Petra  merupakan putera sulung kepada Sultan Ismail Petra dan Tengku Anis, dilahirkan pada tahun 1969.

Jika dikira dari Dinasti Awal Langkasuka, Dinasti Chermin, Dinasti Champa-Jembal, Dinasti Datu Pattani dan Dinasti Muhammadi, Sultan Muhammad V adalah pemerintah Kelantan yang ke-47.

Bermula dari Sultan Ahmad Ibni Raja Muhammad Ibni Sultan Mansur Riayat Shah I dari Terengganu, beliau merupakan Sultan Kelantan yang ke-9.

Sudah tidak perlu diceritakan tentang bagaimana hebatnya sifat zuhud dan mesra rakyat yang dimiliki oleh Sultan Muhammad V sehinggakan disayangi oleh semua rakyat Malaysia walaupun bukan dari Kelantan.

Hubungan antara seorang Sultan dengan rakyat telah mengalami perubahan besar apabila beliau membuka pintu istana bagi menjempu semua penduduk negeri bagi berbuka bersama-sama.

Malah, solat tarawih dan qiyamullail juga diadakan di Istana Kubang Kerian. Sultan Muhammad V juga sering dilihat mengenakan pakaian atau jubah yang membuatkan beliau kelihatan seperti orang kebanyakan.

Beliau sangat menyanjungi golongan berilmu dan ulama seperti Allahyarham Tuan Guru Haji Nik Aziz Nik Mat.


Bagaimana Sukan Lembu Terjun Sungai Dimainkan di Sepanyol - Bous a la Mar

Sesetengah tempat di dunia mempunyai festival atau budaya yang unik untuk menyambut sesuatu perayaan. Di Sepanyol misalnya, terdapat penganjuran acara sukan atau festival yang berkait dengan lembu jantan, misalnya matador.

Matador merujuk kepada individu yang akan menunjukkan kepakaran mengelak serangan lembu yang menyerangnya. Kemuncak sukan ini adalah apabila matador ini akan membunuh lembu jantan ini dengan pedangnya. Walaupun dianggap sebagai sukan yang kejam, ianya sudah menjadi sebahagian daripada budaya tempatan.

Di Sepanyol, terdapat satu lagi sukan yang turut menggunakan lembu sebagai tarikan utamanya. Ianya dikenali oleh rakyat tempatan sebagai "Bous a la Mar" atau dalam bahasa mudahnya memaksa lembu ini terjun ke dalam laut.

Sama seperti matador, konsep ini adalah membuatkan lembu jantan marah untuk menyerang peserta. Bezanya cuma festival ini tidak melibatkan pembunuhan lembu tersebut cuma memaksa haiwan tersebut terjun ke dalam laut. Uniknya, acara ini hanya dianjurkan di Denia, sebuah bandar pelabuhan yang terletak di daerah Alicante.

Acara ini bermula dengan lembu jantan yang dilepaskan akan mengejar para peseta lelaki di Calle Marques de Campo, jalan utama bandar ini ke gelanggang khas di kawasan pelabuhan.

Bagi mengelakkan lembu terlepas keluar, 3 bahagian tepi gelanggang berbentuk petak ini ditutup dengan bar besi bagi membolehkan hanya peserta keluar dan masuk. Bahagian keempat pula adalah terbuka dan menghala ke arah pelabuhan bagi membolehkan lembu terjun ke dalam laut.

Satu per satu lembu akan dilepaskan ke dalam gelanggang dan peserta yang terlibat akan cuba mengacah atau membuatkan lembu jantan ini naik marah lalu cuba menyondol mereka. Kebiasaannya peserta akan melarikan diri menghala ke arah laut dalam cubaan untuk membuatkan lembu tersebut terjun ke dalam air.

Peserta yang berjaya membuatkan lembu jantan ini terjun daripada tebing ke dalam sungai dikira sebagai pemenang. Lembu yang telah membuat terjunan ke dalam air akan diselamatkan dan dibawa naik semula ke daratan menggunakan sebuah bot kecil.

Sukan Bous a la Mar ini dianjurkan sebagai sebuah acara tahunan semenjak tahun 1926 sebagai salah satu acara dalam festival Santisima Sangre. Santisima Sangre merupakan sebuah festival bagi memperingati seorang sami yang bernama Pedro Esteve yang dikatakan telah menyelamatkan kota ini daripada satu wabak pada tahun 1633.

Kebiasaannya festival ini diadakan setiap tahun pada minggu kedua bulan Julai dan turut dihadiri oleh pelancong luar daripada seluruh Sepanyol. Ianya dianjurkan dua kali setiap hari iaitu pada pukul 1 dan 7 petang selama 9 hari berturut-turut.

Sukan Bous a la Mar merupakan antara tarikan utama festival ini. Selain itu, para pelancong yang datang ke sini juga akan menikmati pelbagai juadah makanan, nyanyian, persembahan teater dan tarian.

Walaupun tidak melibatkan pembunuhan haiwan seperti dilakukan matador, sukan ini tetap mendapat kecaman antarabangsa yang menganggapnya sebagai satu bentuk pembulian dan penghinaan terhadap haiwan-haiwan yang terlibat ini.


5 Haiwan Yang Anda Tak Sangka Mampu Membunuh Manusia

Antara tujuan haiwan dijadikan peliharaan sudah tentulah sifatnya yang mampu menjadi rakan atau peneman kepada manusia. Itu belum diambil kira tentang kecomelan sesetengah haiwan seperti kucing dan hamster.

Dan apabila kita menyebut "haiwan peliharaan", sudah tentu tiada siapa yang terfikir akan bahaya apatah lagi boleh membunuh. Namun hal ini tetap berlaku secara tidak sengaja atau tidak.

Sama ada ia dipelihara atau tidak, terdapat haiwan-haiwan jinak yang disangkakan tidak berbahaya namun telah menyebabkan kematian yang mengejut.

iluminasi.com kongsikan 5 haiwan yang anda tak sangka boleh membunuh manusia.

Di pelbagai negara, aktiviti menyabung ayam adalah diharamkan dan boleh dikenakan hukuman berat.

Walaupun jarang untuk manusia tercedera dalam aktiviti ini, namun tak dapat dinafikan bahawa ayam-ayam ini dilatih untuk menjadi begitu agresif dan dilengkapi dengan senjata tajam untuk membahayakan haiwan lawan.

Malah, ia juga boleh membahayakan manusia. Pada tahun 2011, Jose Luis Ochoa sedang menonton perlawanan sabung ayam di California.

Tiba-tiba pihak polis menyerbu lokasi tersebut membuatkan kesemuanya lari bertempiaran termasuklah ayam-ayam tersebut. Di tengah-tengah kekecohan itu, Luis "ditikam" di bahagian betis kanan oleh seekor ayam yang mana kakinya diikatkan pisau.

Jika diikutkan, hamster atau tikus belanda adalah antara haiwan peliharaan yang paling disukai terutamanya oleh kanak-kanak.

Namun, tak siapa sangka bahawa haiwan secomel ini mampu membunuh tuannya. Tetapi bagaimana?

Sains menynjykkan bahawa hamster dan beberapa tikus lain berpotensi menyebabkan penyakit yang dikenali sebagai choriomeningitis limfositik (LCM) terhadap manusia.

Penyakit ini sangat jarang berlaku dan sangat berbahaya namun mangsa boleh pulih dengan mudah. Walaupun begitu, kehadiran alahan boleh mengubah situasi ini menjadi tersangat buruk.

Seorang kanak-kanak perempuan berusia 11 tahun, Ma On Chan telah digigit oleh hamster peliharannya di bahagian jari pada tahun 2013.

Selepas ibu bapanya mencuci luka Ma, kanak-kanak malang ini mula mengalami kekejangan di bilik mandi dan akhirnya mati dalam masa sejam.

Walaupun penyiasatan awal tidak dapat menyimpulkan sebab kematian tersebut, namun para pakar membuat spekulasi bahawa Ma mengalami tindak balas alahan yang teruk terhadap gigitan hamster peliharaannya.

Antara salah satu perasaan yang tidak dapat digambarkan oleh pencinta haiwan adalah situasi di mana haiwan kesayangan mereka menyambut kehadiran atau kepulangan tuannya.

Hal ini biasanya berlaku jika pemilik haiwan mempunyai haiwan yang pintar seperti anjing. Namun, llama juga merupakan haiwan yang mempunyai kebolehan menyambut tuannya.

Pada tahun 2012, Florence Lanahan telah pulang ke rumah dan disambut oleh llama peliharannya iaitu Baby Doll. Akan tetapi, Baby Doll yang teruja melihat tuannya bergegas dengan begitu laju ke arah Florence dan tiba-tiba tergelincir kerana lantai yang basah.

Disebabkan itu, llama yang bersaiz agak besar ini telah menghentam tuannya hingga terjatuh dan kepala Florence terhantuk di lantai. Florence masih mampu menelefon ambulans namun tiada apa yang mampu dilakukan oleh pasukan paramedik.

Florence mati akibat sakit jantung ketika dalam perjalanan ke hospital. Kes ini membuktikan bahawa walaupun haiwan dengan niat yang tidak membahayakan boleh membunuh tuannya.

Semakin beredar zaman, semakin kurang manusia mampu untuk hidup sehingga ke usia 90 tahun di atas pelbagai sebab. Oleh itu, sangat jarang untuk kita mendengar manusia disebabkan oleh serangan kambing biri-biri.

Namun, kes ini tetap berlaku terhadap seorang lelaki berusia 94 tahun pada tahun 2016 ketika dia sedang berjalan-jalan di sepanjang kawasan luar bandar di Perancis.

Lelaki itu ditemui mati dengan luka yang menandakan bahawa kematian tersebut diakibatkan oleh kecederaan yang dialami akibat dipijak.

"Ram" adalah sejenis kambing biri-biri jantan dewasa yang dianggap lebih agresif berbanding jenis kambing biri-biri yang lain terutamanya ketika musim mengawan.

Biri-biri yang menjatuhkan dan memijak warga emas ini agak terkenal di rantau tersebut dengan serangannya ke atas ramai orang walaupun tidak diganggu.

Setelah membunuh warga emas itu, kambing biri-biri tersebut ditangkap dan dibunuh.

Terdapat pelbagai jenis haiwan yang mana kita berasa teruja melihatnya kerana sukar untuk ditemui. Namun, tak semua haiwan kita boleh hargai dengan mendekatkan diri dengannya.

Antara haiwan-haiwan tersebut adalah memerang. Perlu diketahui bahawa memerang biasanya tidak menggigit manusia dan kes-kes seperti ini adalah tersangat jarang.

Namun memerang mempunyai kekuatan gigitan yang sangat kuat walaupun bersaiz kecil dan jika ia menyerang manusia tak kiralah atas apa sebab sekalipun, ia boleh membunuh.

Pada tahun 2013, seorang nelayan di Belarus berusia 60 tahun memandu ke sebuah tasik dengan rakannya. Dia tiba-tiba ternampak seekor memerang dan memberhentikan kereta bagi mendekati haiwan itu untuk bergambar.

Memerang tersebut yang mungkin berasa terancam kemudiannya menyerang dan menggigit lelaki malang itu beberapa kali.

Salah satu daripada gigitan tersebut mengenai arteri di kakinya dan menyebabkan pendarahan teruk, membunuh lelaki tersebut.


Kisah Letupan Loji Nuklear Yang Dirahsiakan Selama 30 Tahun - Tragedi Kyshtym

30 tahun sebelum tragedi reaktor nuklear di Chernobyl meletup yang dianggap sebagai di salah satu kemalangan nuklear yang paling dahsyat dalam sejarah, terdapat satu lagi kemalangan besar di satu lagi loji kuasa nuklear Soviet Union. Malangnya, ia jarang diperkatakan memandangkan tragedi ini telah disembunyikan oleh para pegawai Soviet selama lebih dari tiga dekad.

Kemalangan ini berlaku di Mayak, salah satu kemudahan loji nuklear terbesar di Rusia yang terletak berhampiran bandar Kyshtym di daerah Helyabinsk di kawasan pergunungan Ural.

Fasiliti loji nuklear ini telah dibina sejurus selepas berakhirnya Perang Dunia Kedua yang berfungsi sebagai lokasi untuk program nuklear Soviet Union baru baru pesat membangun. Tujuan utamanya adalah untuk menghasilkan plutonium untuk pembuatan senjata nuklear.

Program nuklear Soviet bermula dengan perlahan. Pemimpin tertinggi Soviet pada ketika itu tidak mempunyai banyak pengetahuan terhadap tenaga nuklear. Para saintis Soviet sendiri berpendapat bahawa senjata atom tidak boleh dilaksanakan dan selain hanya membawa kebaikan daripada segi akademik, mereka berpendapat penyelidikan nuklear tidak mempunyai aplikasi praktikal.

Disebabkan inilah, kebanyakan kajian yang dilakukan mengenai tenaga ini tidak dirahsiakan dan diterbitkan di bawah domain awam dalam jurnal akademik yang membolehkan sesiapa sahaja mengaksesnya termasuklah orang awam dan pihak musuh.

Seorang ahli Fizik Russia, Georgy Flyorov sedar bahawa terdapat kekurangan kajian lengkap mengenai subjek ini daripada Jerman, British dan Amerika Syarikat seolah-olah mereka cuba menyembunyikan sesuatu mengenainya. Oleh itu, beliau telah mencadangkan pemerintah tertinggi Soviet Union untuk memulakan program nuklear mereka sendiri.

Malangnya, cadangannya ini telah ditolak mentah-mentah. Bukan itu sahaja, pihak Soviet juga telah  menghantar saintisnya ini untuk bekerja di industri metalurgi dan perlombongan sebagai hukuman terhadap cadangannya yang dianggap mengarut dan sia-sia.

Namun, segalanya berubah apabila para pemimpin Soviet menyaksikan sendiri kekuatan senjata nuklear yang ditunjukkan dalam serangan bom atom di Hiroshima dan Nagaski. Sejak daripada itu, mereka sedar betapa seriusnya mereka perlu mempunyai program pembangunan senjata nuklear dalam masa terdekat.

Setalah menyedari kekuatan senjata nuklear yang dibangunkan oleh pihak musuh, pihak Soviet sedar banyak yang perlu mereka kejar untuk menyayingi kekuatan senjata nuklear musuh. Maka, lahirlah idea pembinaan fasilit loji senjata nuklear di Mayak.

Lavrentiy Beria, Marshal Soviet Union, Ketua Polis Rahsia dan Ketua Program Nuklear Soviet telah  memaksa lebih dari 40.000 tawanan Gulag dan tawanan perang untuk membina loji itu dan bandar tertutup Ozersk yang terletak di kawasan pinggiran yang akan menjadi tempat tinggal pekerja dan keluarga mereka yang bekerja di loji nuklear itu kelak.

Mayak dirancang untuk menjadi reaktor nuklear terbesar Soviet Union. Kilang ini meliputi lebih dari 90 kilometer persegi, dan dikelilingi oleh zon pengecualian 250 kilometer persegi. Ia cukup besar untuk menjadi sebuah bandar, tetapi Mayak dan Ozersk tidak dapat ditemui di peta awam Soviet. Kewujudan dan lokasinya disimpan rahsia.

Sejak daripada awal, Mayak adalah loji nuklear yang berbahaya. Keselamatan pekerja diabaikan atau pembuangan bahan buangan juga tidak dilakukan mengikut prosedur keselamatan yang sebenar. Sisa radioaktif yang dihasilkan daripada bahan bakar nuklear yang digunakan pada mulanya disimpan di bawah tanah.

Namun apabila tapak pembuangan sisa itu kehabisan ruang, sisa bahan radioaktif  telah dibuang pula ke Sungai Techa yang mengalir perlahan. Sungai ini pula merupakan sumber air utama yang digunakan oleh lebih daripada seratus ribu orang yang tinggal di kawasan hiliran sungai tersebut.

Selain itu, reaktor di fasiliti ini juga disejukkan menggunakan air dari Tasik Kyzyltash dalam sistem penyejukan kitaran terbuka di mana air yang tercemar akan dibuang terus ke dalam tasik. Dalam masa beberapa tahun, kawasan desa dan semua air di sekitar Mayak menjadi sangat tercemar.

Protokol keselamatan yang tidak dipraktikkaNn telah mengakibatkan beberapa kemalangan maut. Salah satu kemalangan direkodkan pertama berlaku pada tahun 1953, tetapi tidak diketahui sehingga seorang pekerja mengalami penyakit radiasi yang teruk yang memerlukan kedua-dua belah kakinya dipotong.

Walau bagaimanapun, tragedi terbesar yang berlaku di loji nuklear ini adalah kejadian letupan pada 29 September 1957 yang dikenali sebagai "Tragedi Kyshtym". Ianya bermula apabila sistem penyejukan di salah satu tangki penyimpanan sisa gagal berfungsi tetapi tidak dapat dikesan sehingga tangki meletup dengan kekuatan yang bersamaan dengan kira-kira 70 ton TNT.

Walaupun tidak ada kecederaan langsung dari letupan itu, tragedi itu menyebarkan kesan radioaktif ke langit sehingga ke ketinggian satu kilometer. Pada hari itu, penduduk di daerah Chelyabinsk telah melihat warna yang luar biasa di langit. Akhbar tempatan pula berspekulasi tentang cahaya kutub yang kelihatan jauh di selatan.

Kerana kerahsiaan di kawasan Mayak, penduduk kampung ini tidak diberitahu mengenai kemalangan itu. Dalam beberapa hari yang mendatang, awan yang tercemar dengan sisa radioaktif itu ditiup ke timur laut sejauh beratus-ratus batu yang telah menjejaskan kawasan seluas 15,000 hingga 20,000 kilometer persegi dan meletakkan risiko kepada 270,000 orang penduduk.

Pemindahan penduduk di kawasan terdekat hanya bermula seminggu kemudian. Orang awam tidak diberitahu apa yang berlaku, mereka hanya diminta untuk mengemas beg dan meninggalkan rumah mereka. Dalam tempoh dua tahun, hanya kira-kira 10,000 orang dipindahkan.

Ura-ura mengenai Tragedi Kyshtym mula dipaparkan di media-media Barat seawal 1958. Sebuah akhbar daripada Copenhagen mendakwa kejadian inilah yang telah menyebabkan pihak Soviet Union memberhentikan program senjata nuklearnya pada bulan Mac tahun tersebut.

Satu tahun kemudian iaitu pada 1959, sebuah akhbar Austria membuat pendedahan mengenai tragedi ini namun telah dinafikan oleh pihak Soviet Union. Hinggalah  pada tahun 1976, Zhores Medvedev, seorang ahli Biologi Soviet yang telah dibuang ke England telah menulis beberapa siri artikel mengenai tragedi ini yang dimuatkan dalam akhbar New Scientist.

Dakwaan beliau ini turut diperkuatkan oleh Lev Tumerman, seorang saintis Soviet yang telah menyaksikan sendiri tapak tragedi tersebut pada tahun 1960. Beliau kemudiannya telah berhijrah keluar dan menulis tentang apa yang sebenar-benarnya dilihat oleh kedua matanya sendiri.

Walaupun begitu, bagi para saintis tulisan-tulisan ini belum dapat membuktikan tragedi sebenarnya yang berlaku. Sehinggalah perpecahan Soviet Union, barulah kawasan ini dapat diakses untuk kajian. Jumlah sebenar mangsa yang terkorban tidak dapat dikenalpasti kerana banyak rahsia yang telah disembunyikan oleh pihak Soviet.

Namun, menurut Zhores Medvedev, tragedi ini dianggap lebih parah daripada kejadian letupan loji nuklear di Chernobyl memandangkanya ia telah menghasilkan sisa-sisa radioaktif Strontium-90 dalam kuantiti yang yang lebih besar daripada kejadian di Chernobyl. Sehingga ke hari ini, laporan penyakit kanser, kecacatan kelahiran dan pelbagai masalah kesihatan dilaporkan masih lagi tinggi di kawasan yang berdekatan dengan tragedi ini.


Kisah Orang Cacat Penglihatan (OKU) Miliki Bengkel Motosikal Sendiri - Azhar Ibrahim

Walaupun kekurangan upaya sejak lahir bukanlah sesuatu yang dipilih atau dimahukan, namun ramai di antara kita yang "sempurna" dari segi fizikal sering memandang rendah terhadap golongan ini.

Mereka lebih dikenali sebagai orang kelainan upaya atau orang kurang upaya (OKU). Namun, kita semua tahu disebalik kekurangan sudah tentu disulami dengan kelebihan yang tak disedari oleh orang ramai.

Seperti dalam yang berlaku kepada orang kelainan upaya yang lain, kisah Azhar Ibrahim sangat mengagumkan dan harus dijadikan inspirasi bagi semua orang termasuk orang normal.

Azhar dilahirkan dengan kekurangan di mana dia tidak dapat melihat atau buta. Namun, dia diberikan kelebihan kerana mempunyai deria rasa yang sangat kuat.

Sejak berusia 7 tahun, Azhar sangat gemar mendengar bunyi terutamanya bunyi motosikal.

Dan pada hari ini, orang kurang upaya ini lebih berjaya berbanding sebilangan daripada kita di mana dia bekerja sebagai mekanik dan sudah memiliki perniagaan sendiri.

Cuba anda pejamkan mata dan cuba berjalan tanpa bantuan. Sukar, kan? Kali ini cuba bayangkan anda membaiki motosikal dalam keadaan mata tertutup. Sukar, kan?

Itulah apa yang dilakukan oleh Azhar dalam tempoh 10 tahun kini. Azhar mempelajari cara untuk mengendalikan dan memperbaiki motosikal daripada seorang kawan.

Dia kemudiannya memutuskan untuk membuka bengkel sendiri di Batu Gajah. Namun, apa yang membuatkan lelaki hebat ini untuk memutuskan untuk berbuat demikian adalah sangat menarik

Menurut Azhar, antara sebab dia ingin membuka bengkel sendiri adalah kerana motosikal bapanya yang dibaiki oleh bengkel di kampungnya asyik rosak walaupun telah dibaiki.

Apa yang berlaku adalah bengkel tersebut menggunakan barangan yang tidak berkualiti malah mengenakan caj yang agak tinggi.

Dengan ini, Azhar nekad untuk menjadi seorang mekanik yang jujur dan tidak menipu orang ramai.

Lebih mengejutkan, beliau mampu mengetahui masalah yang dihadapi motosikal hanya dengan mendengar bunyinya sahaja.

Azhar bermula dengan membaiki motosikal pelanggan yang terdiri daripada rakan-rakannya di halaman rumahnya. Kemudian beberapa rakannya memuat naik kisahnya di media sosial dan menjadi tular.

Namun, dia hanya menerima kepercayaan daripada golongan muda yang mengenalinya dan tidak oleh orang berusia yang ragu-ragu dengan kemampuannya.

Azhar juga memberitahu bahawa dia melakukan servis kepada 2 buah enjin motosikal pada mulanya dan itulah yang menjadi lonjakan kepada perniagaannya.

5 tahun kemudian, beliau menerima bantuan wang tunai daripada kerajaan sebanyak RM11,000 di bawah skim Bantuan Galakan Perniagaan Orang Kelainan Upaya (SBGP-OKU).

Dengan wang itu, Azhar mendapatkan lebih banyak alatan dan membina bengkel yang lebih lengkap.

Sebelum ini, Azhar bekerja sebagai tukang urut dan memperoleh gaji RM800 dan ditambah dengan bantuan RM400 daripada Jabatan Kebajikan Masyarakat setiap bulan.

Ramai orang yang bingung dengan pekerjaan Azhar sebagai seorang mekanik memandangkan kecacatan pada penglihatannya. Namun beliau bersyukur dan berterima kasih kepada Allah di atas kurniaan yang diberikan.

Azhar juga sememangnya seorang yang sangat berdikari sejak kecil dan sentiasa mahu berdikari dari segi kewangan juga.

"Ibu saya tidak membesarkan saya dengan cara yang berbeza daripada adik-beradik yang lain dan saya tidak menggunakan tongkat ketika berjalan seperti orang cacat penglihatan yang lain," kata Azhar.

Kini Azhar selesa dengan pekerjaannya sebagai mekanik walaupun masih ada perkara yang tidak mampu dilakukan dalam membaiki motosikal kerana kekurangannya.

Bengkel beliau yang terletak di Batu 6, Jalan Tanjung Tualang, Perak mengenakan caj yang sangat berpatutan.

Caj yang dikenakan untuk baik pulih enjin atau “overhaul” hanyalah RM100 manakala kualiti alat ganti motosikal diserahkan kepada pelanggan.

“Saya memang minat dalam bidang membaiki motosikal dan setiap kali pelanggan memberi kepercayaan kepada saya, saya akan pastikan ia dapat berfungsi seperti motosikal baru,” jelas Azhar Ibrahim.

"Bagi orang ramai di luar sana, tak kiralah sama ada memiliki kekurangan upaya atau tidak, teruskan berusaha dan jangan berputus asa. Kita perlu belajar untuk berdikari".


Burpee Test, Asal-Usul Senaman Burpee Yang Dibenci Ramai

Sekiranya anda seorang yang aktif melakukan senaman, anda pasti sinonim dengan senaman burpee. Senaman ini mempunyai pelbagai variasi dan secara umumnya memfokuskan kepada keseluruhan otot-otot badan. Senaman ini merupakan antara senaman yang tergolong dalam senaman membentuk kekuatan (strength training).

Bagi anda yang menyertai program menguruskan badan, senaman burpees ini merupakan antara senaman wajib yang akan diperkenalkan kepada anda. Ianya nampak mudah tetapi sebenarnya tidak! Maka, tidak hairanlah ramai orang membenci senaman ini.

Bagi yang tidak tahu, senaman ini diberikan nama "Burpee" sempena nama penciptanya Royal H. Burpee. Beliau merupakan seorang ahli fisiologi senaman, pengembara dan ahli bina badan yang bekerja di YMCA di New York.

Semasa menjalankan penyelidikan untuk pengajian Ph.D. di Columbia University pada tahun 1930-an, beliau tercari-cari cara yang efektif untuk menentukan tahap kecergasan fizikal seseorang. Maka, lahirlah "Burpee Test" atau Ujian Burpee.

Benar, senaman ini dicipta dengan tujuan asal untuk menguji tahap kecergasan seseorang dan bukanlah untuk diijadikan senaman. Mungkin disebabkan inilah senaman ini dianggap sangat sukar sehingga dibenci oleh sesetengah orang.

Senaman Burpee menjadi begitu popular apabila tentera Amerika Syarikat mula menggunakannya untuk menguji tahap kecergasan calon-calon yang menghadiri temuduga dan ujian kecergasan bagi pemilihan menyertai pasukan tentera Amerika Syarikat semasa Perang Dunia Kedua.

Tahun 2019 merupakan ulang tahun ke 122 kelahiran senaman Burpee dan senaman ini terus menjadi fenomena dalam pelbagai program atau aktviti kecergasan.

Sekiranya anda pernah melakukan senaman ini, anda mungkin tahu kewujudan beberapa variasi senaman ini. Berikut merupakan catatan rasminya mengenai cara sebenar melakukan senaman ini seperti yang dimuatkan dalam bukunya yang bertajuk “Seven Tests of Physical Capacity”.

Saya mahu anda melakukan sedikit latihan untuk memastikan hati anda bekerja keras, jadi sila lakukan seperti yang saya katakan.

Bengkokkan lutut anda, dan letakkan tangan anda di atas lantai di hadapan anda. (Subjek melakukan pergerakan)

Lompatlah kaki anda ke belakang dan kekal berada dalam posisi tersebut. (Subjek melakukan pergerakan)

Seperti dalam catatan diatas yang telah dialih bahasa ke dalam Bahasa Melayu, anda akan perasan bahawa ujian kecergasan burpee yang asal ini tidak memasukkan fasa atau pergerakan melompat pada bahagian terakhir seperti yang anda biasa lihat dilakukan orang ramai pada masa kini.

Sebaliknya, subjek iaitu calon yang diuji hanya perlu melakukan pergerakan ini secepat yang mungkin. Dalam ujian Burpee, calon dikehendaki melakukan pergerakan ini sebanyak 4 kal atau set untuk membolehkan tahap kemampuan fizikal mereka dinilai.

Sekali lihat, ianya nampak begitu mudah namun jangan tertipu kerana ianya tidak semudah yang disangka. Dalam Burpee Test, tahap kecergasan calon dicatatkan sebagai cemerlang, bagus dan kurang bagus berdasarkan beberapa faktor seperti denyutan nadi, kemampuan untuk melakukan pergerakan, kepantasan dan tahap pernafasan selepas melakukan senaman.

Dalam ujiannya ini, beliau membenarkan beberapa "variasi kecil" dari peserta tetapi mereka mesti memastikan kaki mereka diregangkan sepenuhnya dan belakang  badan mereka lurus ketika berada dalam posisi plank. Pelaku juga mesti memastikan lutut rapat ke dalam pada akhir pergerakan pertama dan tidak berada ke posisi istirahat.

Disebabkan peraturan-peraturan ketat yang wajib dipatuhi inilah, ianya menjadi begitu sukar. Seseorang pelaku memerlukan kekuatan pada bahagian lutut, tangan dan belakang badan untuk melakukannya dengan sempurna. Maka tidak hairanlah pergerakan Burpee ini dijadikan sebagai satu cara untuk menilai tahap kecergasan seseorang.

Disebabkan tahap kesukaran inilah, ujian ini biasanya dilakukan untuk individu yang merasakan diri mereka benar-benar mempunyai kekuatan fizikal dan bukannya untuk senaman biasa seperti yang dilakukan banyak tenaga pengajar pada masa kini.

Dalam edisi 1946 bukunya yang bertajuk  “Seven Quickly Administered Tests of Physical Capacity” setiap calon yang menghadiri ujian kecergasan akan diminta untuk melakukan pergerakan ini sebanyak mungkin selama 20 saat dan kemudiannya selama 1 minit.


6 Keburukan Dihadapi Individu Cantik Dan Handsome

Menyukai perkara yang cantik dan menarik sudah menjadi lumrah semulajadi manusia. Siapa tak sukakan kecantikan, kan? Individu tampan dan cantik, kereta cantik, rumah cantik dan sebagainya, menjadi pilihan kita.

Malah, kecantikan telah dipromosikan sebagai sesuatu yang mesti dicari oleh semua orang sehinggakan ia membuatkan mereka yang kurang menarik tidak mempunyai keyakinan diri.

Walaubagaimanapun, kecantikan rupa paras tidak semestinya memberikan kelebihan dan kebaikan kepada pemiliknya.

iluminasi.com kongsikan 6 keburukan memiliki rupa paras yang cantik dan tampan.

Dalam ketika di mana kadar perceraian meningkat dan semakin banyak orang memilih untuk tidak berkahwin, institusi perkahwinan tradisional menjadi tertekan.

Walau bagaimanapun, masih ramai yang memilih untuk berkahwin dan sudah semestinya ingin perkahwinan berkekalan.

Apa yang ramai tak sedar adalah komitmen dan kesanggupan untuk berusaha dalam perkahwinan bukanlah satu-satunya faktor yang menentukan kejayaan sesebuah perhubungan itu, tetapi juga betapa cantik atau tampan seseorang itu.

Mencari pasangan yang cantik adalah lumrah manusia namun banyak kajian telah mendapati bahawa orang yang lebih menarik mempunyai kadar perceraian yang lebih tinggi daripada yang lain.

Dalam satu kajian, para penyelidik melihat gambar pelajar lelaki dalam buku tahunan dari dua sekolah menengah di Amerika Syarikat dan menilai mereka dari segi daya tarikan.

Penyelidik kemudiannya memadankan mereka dengan rekod perkahwinan dan perceraian melalui ancestry.com dan mendapati bahawa lelaki yang mempunyai penampilan yang paling menarik mempunyai kadar perceraian yang lebih tinggi daripada yang lain.

Para penyelidik juga mencuba kaedah ini terhadap selebriti dan mendapati hasilnya sama.

Adalah menjadi satu perkara biasa bagi kita untuk menganggap bahawa daya tarikan seseorang itu mempunyai peranan dalam proses pengambilan kerja dan bahawa orang dengan rupa atau penampilan yang lebih menarik biasanya mempunyai kelebihan berbanding yang lain atau sebab yang sangat jelas.

Dalam satu kajian yang dilakukan, penyelidik menghantar 2,656 sepasang resume (satu dengan gambar dan satu lagi tidak) ke jawatan kosong di seluruh negara.

Mereka mendapati bahawa lelaki yang lebih menarik lebih cenderung untuk menerima panggilan semula berbanding yang kurang menarik, tetapi bagi wanita, perkara sebaliknya berlaku.

Wanita yang kurang menarik lebih cenderung dipanggil semula berbanding yang lebih cantik, dan alasannya mungkin hanya disebabkan oleh daya saing evolusi.

Mereka mendapati bahawa perbezaan yang berlaku teramat ketara apabila pengambilan pekerja sebahagian besarnya terdiri daripada wanita, yang mana biasanya berlaku di kebanyakan jabatan sumber manusia korporat.

Para penyelidik menyimpulkan bahawa pekerja wanita di bahagian Sumber Manusia secara naluri menolak pemohon wanita yang mana mereka anggap sebagai persaingan.

Tak dapat disangkal bahawa setiap daripada kita mesti pernah melihat wanita cantik mempunyai pasangan yang dianggap sebagai tidak menarik, kan?

Daya tarikan dari segi paras rupa sering menjadi faktor penting tentang sama ada hubungan akan bertahan atau tidak.

Ia biasanya membantu jika anda mendapati bahawa pasangan anda menarik secara fizikal, tanpa mengira faktor lain seperti keserasian seks, tahap komitmen atau minat yang sama.

Walau bagaimanapun, hal ini tidak sama bagi kedua-dua jantina. Kajian mendapati bahawa wanita cenderung mempunyai hubungan yang lebih memuaskan dengan lelaki yang kurang menarik daripada mereka.

Banyak kajian menunjukkan wanita heteroseksual dengan pasangan lelaki yang kurang menarik cenderung lebih bahagia dan lebih puas dengan kehidupan mereka.

Satu kajian mendapati bahawa lelaki yang kurang menarik cenderung untuk melakukan perkara lain untuk memperbaiki kekurangan mereka seperti lebih mengambil berat atau bertimbang rasa, yang diterjemahkan kepada kepuasan yang lebih tinggi untuk wanita.

Dalam kajian lain, wanita didapati lebih kecenderungan untuk ber-diet dan cuba kelihatan lebih baik jika suami mereka lebih menarik daripada mereka.

Apa yang mengejutkan adalah hal ini langsung tidak berlaku kepada golongan lelaki, yang mungkin menjelaskan tentang bagaimana rupa paras dan penampilan memberikan kesan tidak seimbang kepada wanita dalam masyarakat kita hari ini.

Sebagai manusia, kita mendapati bahawa bekerja sama dengan satu sama lain adalah salah satu cara terbaik untuk bertahan hidup.

Dengan bantuan kerjasama antara satu sama lain, manusia secara beransur-ansur menakluki dunia, walaupun kerjasama itu sebahagian besarnya terhad kepada kumpulan yang terdekat dengan kita.

Namun, kerjasama tidak wujud secara semulajadi kepada yang golongan yang mempunyai rupa dan penampilan yang lebih menarik dalam kalangan kita.

Dalam satu kajian yang dilakukan oleh para penyelidik di Sepanyol, mereka meletakkan individu dengan daya tarikan yang berbeza-beza dalam sejenis eksperimen keadaan serba salah (dilemma), di mana peserta perlu untuk saling bekerjasama.

Mereka mendapati bahawa orang yang mempunyai wajah yang lebih simetris, iaitu salah satu ciri yang paling universal berkaitan dengan daya tarikan, kurang berkemungkinan untuk memberikan kerjasama berbanding yang lain.

Di samping itu, individu cantik juga kurang mengharapkan orang lain untuk bekerjasama.

Pernah tak anda menemui atau mengenali wanita yang sangat menarik dan cantik, tetapi tidak mempunyai pasangan hidup? Mesti pernah kan? Ya, cantik dan menarik tak semestinya memudahkan wanita untuk mencari pasangan.

Dalam dunia "online dating", sangat jelas bahawa individu menarik mempunyai peluang yang lebih tinggi untuk menemui pasangan berbanding mereka yang kurang menarik.

Lagipun, online dating hanya berdasarkan paras rupa dan walaupun personaliti anda adalah faktor utama yang paling menarik, namun perkara yang pertama dilihat sudah tentu paras rupa.

Walaupun hal ini cukup mudah bagi lelaki, namun ia sangat rumit bagi wanita.

Dalam satu kajian yang dilakukan oleh OKCupid, lelaki lebih cenderung untuk tertarik kepada wanita yang tidak semestinya menarik di mata semua orang.

Dalam erti kata lain, lelaki tidak dapat bersetuju sama ada tarikan yang dimiliki seseorang wanita dapat meningkatkan peluangnya untuk mendapatkan pasangan atau tidak, berbanding wanita yang kelihatan menarik di mata semua orang.

Sama seperti lelaki, wanita juga tertarik kepada jejaka maskulin dan tampan secara universal.

Antara ciri-ciri maskulin yang membuatkan lelaki kelihatan menarik adalah rahang yang "tajam", badan yang sasa dan macam-macam lagi.

Ia adalah alasan mengapa wanita yang mempunyai pasangan dengan kebanyakan ciri ini akan lebih bahagia dalam hubungan yang komited.

Namun hal ini sebenarnya tidak berlaku kerana penyelidikan yang dilakukan menunjukkan bahawa lelaki yang mempunyai ciri-ciri feminin lebih dilihatkan sebagai pasangan yang ideal berbanding lelaki yang macho.

Dalam kajian yang dilakukan selama 15 tahun, seorang penyelidik dari Universiti Glasgow mendapati bahawa walaupun wanita lebih memilih lelaki maskulin sebagai pasangan kasual, namun mereka cenderung untuk memilih lelaki dengan sifat-sifat feminin yang sederhana untuk hubungan jangka panjang.

Penemuan ini mencadangkan bahawa harus mengurangkan kejantanan dan kelakian mereka jika mahu mencari pasangan seumur hidup.


Kenali 7 Jenis Neraka dan Jenis-Jenis Penghuninya

Apabila disebut tentang neraka, perkara pertama yang akan terlintas pada setiap minda umat Islam adalah kawasan yang marak dengan api. Dalam al-Quran, gambaran-gambaran yang menerangkan tentang azabnya neraka terkandung dalam banyak ayat.

Bagi mereka yang tidak tahu apa itu neraka daripada perspektif umat Islam, neraka merupakan satu kawasan di akhirat yang layak dikatakan seburuk-seburuk sesuatu kawasan. Ada pendapat menggambarkan neraka sebagai sebuah penjara yang khas untuk menyeksa pesalah dengan kesengsaraan yang tak tergambar dengan minda kita.

Banyak pendapat mengatakan neraka mempunyai peringkat-peringkatnya yang digelarkan sebagai 'thabaqat' dan kesemuanya mempunyai 7 tingkat dengan setiap tingkat mempunyai penghuni yang berbeza. Walaupun ulama' mempunyai banyak pendapat dalam hal ini khasnya dalam bentuk tingkat ini serta jumlah sebenar tingkat neraka, majoritinya mengkategorikan neraka kepada 7 kesemuanya.

Dari segi bahasa, istilah 'jahannam' mempunyai banyak makna dalam bahasa Arab tetapi dalam menerangkan tentang neraka, 'jahannam' ini bermakna jahat, gelap dan murung. Neraka jahannam secara asasnya adalah sebuah tempat yang seram dan gelap, kerana senantiasa malam serta kering kontang.

Mereka yang menghuni neraka jahannam adalah orang-orang kafir yang tidak mengakui kebenaran agama Allah, orang-orang munafik, pengikut-pengikut Syaitan, orang yang gagal bertaubat sebelum meninggal dunia dan orang yang menentang Nabi dan Rasul pada zamannya.

Neraka ladza dikatakan neraka yang mempunyai rimbunan api yang stabil tetapi sangat panas dan sekiranya apinya terkena pada tubuh manusia, mampu mengelupaskan kesemua bahagian kulit.

Tingkat neraka ini dikhaskan untuk mereka yang senantiasa mengajak orang lain lari daripada kebenaran ajaran Nabi dan Rasul. Selain itu, tingkat ini juga dikhaskan untuk manusia yang sibuk mengumpulkan harta tanpa mempedulikan hukum-hakam halal haram sumbernya dan menyimpan hartanya, tanpa mahu mensucikan sumber pendapatannya itu.

'Hutamah' disebutkan dalam al-Quran sebanyak 6 kali dan kesemuanya membawa makna yang serupa iaitu 'menghancurkan sesuatu.' Ini bermakna neraka hutamah adalah tempat dimana manusia akan dihancurkan berikutan perbuatannya semasa hidup di dunia.

Neraka hutamah disebutkan secara jelas dalam surah al-Humazah dari mula sehingga habis, digambarkan sebagai tempat di mana manusia yang terlalu asyik dan yakin dengan harta milikannya berbanding Allah swt. diseksa.Penghuni neraka hutamah akan diikat pada batang-batang palang sebelum api dinyalakan pada mereka yang akan membakar penghuninya - sehingga ke hati.

Sa'ir bererti 'nyalaan api' dan istilah itu diambil daripada istilaa 'sa'ara' yang membawa makna menyalakan. Disebutkan sebanyak 15 kali dalam al-Quran.

Neraka sa'ir menjadi tempat bagi mana-mana manusia yang semasa hidupnya telah pun melakukan kesalahan memakan harta anak yatim dengan cara yang salah dan zalim, sehingga menidakkan hak anak-anak yatim itu.

Istilah 'saqar' merupakan istilah yang diambil daripada perkataan 'saqara' yang membawa makna sejenis perbuatan menandai sesuatu, dengan haba. Biasa tengok bagaimana haiwan ternakan dicop untuk memudahkan identifikasi? Itulah perbuatan 'saqara.'

Penghuni neraka saqar merupakan mereka yang semasa hidupnya tidak mengerjakan solat, bersedekah serta tidak berlaku adil dan kerap kali bersama-sama seronok memperkatakan tentang perkara yang tidak benar, sambil mempertahankan pembawanya. Penjelasan berkenaan neraka Saqar boleh ditemui dalam surah al-Muddaththir ayat ke 42 hingga 47.

Disebutkan sebanyak 25 kali dalam al-Quran, istilah 'jahim' membawa makna api yang berkobar-kobar bentuknya. Tingkat neraka jahim ini dikhaskan untuk mereka yang terlalu leka dengan kemewahan dunia, sehingga lupa bersyukur terhadap rezeki yang diperolehinya.

Mereka diseksa disebabkan terlalu bermegah dan berseronok, sehingga lupa untuk menginfakkan atau mendermakan harta mereka kepada jalan yang diredhai Allah swt.

'Hawiyah' merupakan istilah yang berasal daripada perkataan akar 'hawa' yang bererti tergelincir atau terjatuh. Neraka hawiyah dianggap neraka yang paling ringan hukuman bagi penghuninya, berdasarkan kepada firman Allah swt. dalam surah al-Qaari'ah.

Dalam surah tersebut disebutkan bahawa penghuni neraka hawiyah adalah mereka yang apabila ditimbang amalannya, didapati ringan amalan baiknya. Walaupun begitu, hukuman kepada penghuninya kelak tetap dijanjikan datang dalam bentuk api yang panas serta membakar.


5 Raja Hebat Yang Diwarisi Oleh Anak Yang Teruk

Pemerintahan monarki biasanya berfungsi dengan takhta tertinggi yang memipin sesebuah negara atau wilayah diwariskan kepada saudara lelaki terdekat, iaitu anak lelaki dan seterusnya.

Dalam sejarah, terdapat pelbagai raja di seluruh dunia yang mempunyai rekod pemerintahan yang sangat menakjubkan, namun hal itu tidak berlaku kepada pewaris mereka.

Malah, pewaris mereka pula yang menjadi pemusnah segalanya. iluminasi.com kongsikan 5 raja dengan sejarah pemerintahan yang hebat namun diwarisi oleh anak yang teruk.

Louis the Pious adalah raja empayar Franks dan Romawi Suci dari tahun 814 hingga 840. Dia pada mulanya adalah maharaja bersama ayahnya, Charlemagne dari tahun 813 sehingga kematian bapanya pada tahun 814.

Charlemagne telah menyatukan banyak kawasan di Eropah Barat dan menguatkuasakan kepercayaan Kristian kepada rakyatnya.

Charlemagne sering diingati sebagai "bapa Eropah." Ketika dia meninggal, dia meninggalkan sebuah benua yang telah bersatu di bawah pimpinannya dan diserahkan kepada anaknya yang ditakdirkan untuk meneruskan kehebatannya.

Pemerintahan Louise sendiri bertahan selama 26 tahun dan sama ada ia berjaya atau tidak bergantung pada bagaimana anda melihatnya.

Dia berjaya mengekalkan Empayar Carolingian yang dicipta oleh bapanya, tetapi dia memimpinnya ke arah perang saudara.

Louis mempunyai tiga anak lelaki dan membahagikan empayar itu di antara mereka dalam rancangan pewarisan, tetapi ini akhirnya membawa kepada pertengkaran di antara ketiga-tiga anaknya.

Louis pada satu ketika digulingkan daripada takhtanya dan dipaksa untuk mengaku serta menebus dosa-dosa yand dilakukannya secara terbuka.

Walaupun mendapat semula takhtanyna, kuasa Louis merosot secara konsisten dan apabila dia meninggal dunia, satu lagi perang saudara meletus di Eropah melibatkan wilayah-wilayah yang dipegang anak-anaknya.

Edward VIII menggantikan ayahnya, George V, pada tahun 1936 selepas George memerintah Empayar Britain selama 26 tahun dengan jayanya.

Raja George V membesar untuk menjadi raja England yang dikagumi yang telah mengemudi negaranya melalui Perang Dunia I, melalui revolusi negara-negara lain dan melalui landskap politik yang berubah di England.

George mempunyai hubungan yang tegang dengan anak sulungnya Edward, yang dikhabarkan mempunyai kehidupan sosial liar yang termasuk skandal dengan wanita berprofil tinggi.

Edward dianggap tidak mengikut tradisi dan sukar untuk dijangka, membuatkan George V lebih cenderung untuk mewariskan takhtanya kepada anak kedua, Putera George.

Ketika George V meninggal pada Januari 1936, Putera Edward diangkat menjadi Raja Edward VIII. Bagaimanapun, sebelum tamatnya tahun berkenaan, Edward tidak lagi bergelar raja.

Edward mencetuskan krisis apabila dia melamar kepada Wallis Simpson, seorang janda dari Amerika Syarikat yang dianggap tidak dapat diterima secara sosial untuk berkahwin dengan raja Inggeris.

Edward VIII melepaskan takhtanya untuk berkahwin dengan Wallis, menyebabkan berlakunya sensasi awam yang besar.

Dia juga dikhabarkan menyokong pandangan pro-Nazi dan juga melawat Jerman sebelum Perang Dunia II meletus. Edward VIII menghabiskan sebahagian besar hidupnya bersama Wallis di luar England dan tidak diingati dalam sejarah monarki British.

John adalah raja Inggeris dari 1199 hingga 1216 dan mengikuti jejak langkah salah satu raja Inggeris paling terkenal dalam sejarah, Richard "the Lionheart".

Dalam kes ini, John sebenarnya adalah adik Richard. Namun bapa mereka iaitu Henry II juga menjadi raja yang berjaya di England.

Henry telah meletakkan asas-asas yang kini dikenali sebagai Undang-undang Biasa di England dan dia berjaya menubuhkan dominasi Inggeris di Ireland.

John pernah menyerang Richard semasa salah satu pertikaian keluarga mengenai warisan dan menjadi raja England pada tahun 1199. Pemerintahan John digelar sebagai salah satu pemerintahan yang paling buruk dalam sejarah bahasa Inggeris.

Dia diberikan nama julukan iaitu "John Lackland", kerana dia menyebabkan kehilangan banyak kawasan milik bapanya termasuklah Normandy yang merupakan kampung halaman keluarga mereka.

Dia juga dikatakan paranoid dan tersangat ganas kerana ramai orang binasa kerana perintahnya. John juga dikaitkan dengan kes pembunuhan anak saudaranya yang berusia 16 tahun, Arthur of Brittany.

Dikatakan bahawa John telah membunuh Arthur ketika mabuk. Disebabkan rekod buruk ini, John diingati dalam sejarah mereka dengan begitu buruk, berbanding abang dan ayahnya.

George IV, yang lazimnya diingati sebagai putera pemangku raja, memerintah United Kingdom selama 10 tahun selepas kematian bapanya, George III.

George III memerintah hanya dalam tempoh kurang dari 60 tahun dan diingati atas sumbangannya dalam kemajuan pertanian negaranya tetapi juga terkenal sebagai pemerintah kejam yang memerintah kawasan yang kini dikenali sebagai Amerika Syarikat sebelum Deklarasi Kemerdekaan.

Walau bagaimanapun, tidak dinafikan bahawa anaknya George IV merupakan satu kekecewaan besar dan membuatkan orang ramai lebih ragu-ragu terhadap monarki ini.

Gaya hidup George adalah tersangat mewah di mana dia mempunyai ramai anak luar nikah, banyak berhutang, obesiti dan ketagihan alkohol.

Dia diingati oleh sejarah kerana cara hedonistiknya berbanding dengan kemajuan negara yang dilakukan di bawah pemerintahannya. Ini kerana sumbangannya telah dikaburi dengan persepsi orang awam yang buruk terhadapnya.

Selepas kematian George, akhbar British menulis, "Tidak pernah ada seorang individu pun yang kurang ditangisi oleh sesama makhluk daripada raja yang mati ini,".

Kematian ini mengakhiri pemerintahan George IV, yang tidak meninggal pewarisi untuk mewarisi takhtanya.

Hercalius Novus Constantinus Augustus, yang dikenali sebagai Constantine III, memerintah Empayar Byzantine hanya 4 bulan pada AD 641.

Dia menggantikan bapanya, Heraclius, yang telah berkuasa selama 30 tahun dan telah membangunkan kedudukan rakyatnya di dunia.

Heraclius telah memenangi banyak pertempuran seperti dengan Parsi dan orang Arab, serta bertanggungjawab menjadikan Yunani sebagai bahasa rasmi empayarnya dan bukannya Latin.

Sebaliknya, Konstantine III, mengambil takhta tersebut dalam perkongsian bersama dengan saudara tirinya, Heraklonas.

Di dalam apa yang dilihatkan seperti pertempuran Game of Thrones terhadap siapa yang benar-benar akan menjadi raja, Constantine mati  dalam masa 4  bulan, meninggalkan Heraklonas sebagai maharaja tunggal.

Constantine juga terpaksa berhadapan dengan seorang jeneral yang mahukan pembayaran untuk mendapatkan kesetiaan.

Kematiannya yang mencurigakan disebabkan oleh "tuberkulosis" dikhabarkan telah diracun oleh ibu Heraklonas, Martina. Dan disebabkan ini, Heraklonas terpaksa mengundurkan diri sebagai pemerintah.


5 Fakta Menakjubkan Tentang Cristiano Ronaldo Yang Ramai Tak Tahu

Suka atau tidak, anda harus mengakui bahawa Cristiano Ronaldo adalah seorang yang sangat bekerja keras dan merupakan antara pemain terhebat dalam sejarah bola sepak.

Tunggak Portugal ini adalah penanda aras bagi pemain muda akan datang, hasil dedikasi yang dahsayat yang ditunjukkan beliau terhadap kerjayanya.

Selain daripada menjadi yang terbaik di antara yang terbaik, CR7 juga merupakan pemain paling popular di dunia.

Namun, terdapat beberapa perkara yang tidak diketahui oleh orang ramai tentang beliau. Teruskan pembacaan anda, kerana iluminasi.com ingin kongsikan 5 fakta menakjubkan tentang Cristiano Ronaldo yang ramai tak tahu.

Cristiano Ronaldo pernah bergelar pemain bola sepak termahal di dunia berikutan perpindahannya dari Manchester United ke Real Madrid pada tahun 2009.

Melihatkan prestasinya yang tersangat cemerlang, harga £80 juta dilihatkan sebagai berpatutan.

Namun, Cristiano bukan lah sentiasa menjadi "jualan" yang mahal dalam karier bola sepaknya.

Cuba anda teka berapa yuran perpindahan beliau ketika berusia 10 tahun?

20 biji bola dan beberapa pasang jersi! Itulah yang diterima oleh CF Andorinha daripada CD Nacional pada tahun 1995.

Kemudian, CD Nacional menjual Cristiano kepada Sporting CP dengan harga RM80,000.

Beliau kemudiannya menyertai Manchester United dengan yuran perpindahan sebanyak RM64 juta dan memulakan kerjaya terhebat dalam sejarah bola sepak.

Mungkin ramai yang dah tahu bahawa hubungan antara Sir Alex Ferguson dan Cristiano Ronaldo seperti bapa dan anak.

Dan jika anda ingin melihat bukti tentang betapa bagusnya Cristiano sebagai seorang pelajar, tonton rakaman saat-saat genting pada final Euro 2016.

Dalam rakaman tersebut, Cristiano menunjukkan ke arah jam tangannya, menyerupai tindakan yang menjadi trademark Alex Ferguson.

Pasangan ini menyayangi dan menghormati antara satu sama lain sama ada di tempat awam atau secara peribadi.

Namun, individu yang dianggap Cristiano sebagai faktor terpenting dalam karier beliau juga merupakan orang yang paling ditakutinya.

Hal ini didedahkan oleh bekas rakan sepasukan, Rio Ferdinand dalam sebuah rancangan TV. Rio ditanyakan siapa yang paling takut kepada Alex Ferguson dan jawapan yang diberikan adalah, Cristiano Ronaldo.

Sejak itu, Cristiano mempelajari banyak perkara dan menjadi pemain penting dan bukan lagi yang suka menunjuk-nunjuk.

Dan untuk semua nilai yang telah ditanamkan dalam diri beliau, Sir Alex layak mendapat pujian hebat.

Sedar atau tidak, Cristiano Ronaldo adalah pemain bola sepak yang paling terkenal dan paling diikuti di planet Bumi.

Malah, beliau mempunyai pengikut Instagram paling ramai di dunia mengalahkan selebriti Hollywood dan penyani terkenal.

Maka tak menghairankanlah jika ada pihak yang memberi penghormatan kepadanya dalam pelbagai cara yang berbeza.

Biasanya mereka akan menamakan sesuatu bersempena nama beliau, tetapi sebuah universiti di Kanada memberi penghormatan kepada Cristiano dengan cara yang pelik, iaitu merangka kursus tentang beliau.

Pada tahun 2015, Cristiano Ronaldo menjadi subjek kepada kos semester di University of British Columbia di Okanagan, Kanada.

Sebagai sebahagian daripada modul Sosiologi tahun keempat, ia diajarkan oleh Profesor Luis LM Aguiar, yang mempunyai keghairahan terhadap sosiologi dan bola sepak.

Kursus ini bertujuan mengkaji cara di mana keperibadian superstar global dapat digunakan untuk membina identiti dan kerakyatan dan tidak memberi tumpuan kepada gaya hidup selebriti beliau.

Seperti yang dijelaskan di atas, adalah menjadi perkara biasa untuk melihat objek atau apa-apa dinamakan bersempena nama pemain bola sepak.

Sebagai contoh, sejenis burger dinamakan bersempena nama Zlatan Ibrahimovich iaitu "Le Zlatan" manakala nama Didier Drogba disematkan dalam satu jenama bir.

Dan sudah tentu nama Cristiano Ronaldo juga dijadikan tumpuan seperti digunakan pada Madeira International Airport Cristiano Ronaldo. Namun, namanya bukan sahaja digunakan dalam menamakan lapangan terbang, tetapi juga seluruh galaksi!

Ditemui pada tahun 2015, sekumpulan saintis yang diketuai oleh Dr. David Sobral dari Universiti Lisbon telah menamakan galaksi tersebut sebagai "Cosmos Redshift 7".

Dengan awalan CR7, Dr. David telah memberi penghormatan kepada bintang Portugis itu terhadap pencapaiannya.

Galaksi CR7 dikatakan telah wujud sejak lebih daripada 13 bilion tahun yang lalu.

Setiap kipas-susah-mati (bagi yang tak tahu, "die hard fan") tahu tentang bagaimana Arsene Wenger dan Gerrard Houllier gagal menandatangani Cristiano ketika beliau remaja untuk Arsenal dan Liverpool.

Malah, musuh ketatnya iaitu Barcelona juga termasuk dalam senarai ini.

Kita juga tahu bagaiamana Real Madrid terlepas peluang untuk menandatangani Lionel di atas beberapa nasib yang tidak menyebelahi mereka.

Tapi bagi Barcelona, kisahnya adalah terbalik. Barcelona enggan menandatangani Cristiano Ronaldo atas alasan yang boleh difahami apabila beliau ditawarkan kepada mereka semasa berada di Sporting CP.

Cuba bayangkan apa akan berlaku jika Barcelona merebut peluang tersebut?

Pada tahun 2016, bekas presiden Barcelona, Joan Laporta mendedahkan perkara ini dengan berkata:

Bagi peminat bola sepak di seluruh dunia, melihat Cristiano Ronaldo memakai jersi biru merah Barcelona adalah antara salah satu perkara yang menerujakan.

Itu belum memikirkan tentang gabungan antara Cristiano dan Messi kan?


Demon Core: Bom Atom Ketiga Amerika Selepas Tragedi Hiroshima dan Nagasaki

Pengeboman Hiroshima dan Nagasaki di Jepun merupakan antara peristiwa terbesar yang berlaku ketika zaman Perang Dunia Kedua. Peristiwa ini jugalah penyebab utama yang memaksa pihak Jepun mengaku kalah kepada pihak tentera Bersekutu.

Daripada 2 kejadian pengeboman ini, kita dapat tahu bahawa Amerika Syarikat telah menghasilkan 2 buah bom nuklear untuk kegunaan mereka. Namun, mungkin ramai yang tidak tahu bahawa Amerika Syarikat mempunyai perancangan mencipta bom nuklear ketiga pada ketika itu yang sebenarnya telah meragut nyawa saintis mereka sendiri.

Presiden Amerika Syarikat pada ketika itu, Harry S. Truman sedar bahawa 1 bom nuklear tidak cukup untuk memaksa Jepun mengaku kalah, maka beliau telah mengarahkan sekurang-kurangnya 2 bom nuklear dihasilkan. Namun, sebenarnya 3 buah bom nuklear telah dihasilkan dimana bom yang ketiga ini sebagai simpanan sahaja dan hanya digunakan andaikata dua bom pertama gagal.

Ketika tragedi yang meragut nyawa sekumpulan saintis Amerika Syarikat ini berlaku, bom nuklear ketiga ini belum disiapkan sepenuh. Namun, teras utamanya yang diperbuat daripada plutonium telahpun siap dan disimpan rapi di Los Alamos National Laboratory.

Apabila berita mengenai bom nuklear ketiga mungkin tidak diperlukan, para saintis di makmal ini kelihatan gembira sekali. Walaupun bom ini tidak perlu disiapkan, mereka sudahpun memiliki simpanan bahagian teras utama bom ini iaitu salah satu nadir bumi paling sukar ditemui iaitu plutonium tulen seberat 6.2 kg.

Memandangkan teras utama bom ini berada dalam simpanan mereka dan tidak digunakan, para saintis disini telah menggunakannya untuk melakukan bebapa uji kaji. Dua orang daripadanya telah melakukan sedikit kesilapan bodoh yang hampir menyebabkan makmal tersebut hampir meletup.

Walau bagaimanapun, akibat daripada tragedi tersebut, keduanya telah terdedah kepada kadar radioaktif yang tinggi. Kedua mereka mati beberapa hari selepas kejadian tersebut. Bahagian teras yang diperbuat daripada plutonium ini juga dikenali sebagai "Demon Care".

Bom nuklear dan bom biasa sangat berbeza bukan sahaja daripada segi bahan pembuatannya tetapi juga mekanisma letupannya. Tidak ada fius atau detonator pada bom nuklear. Apa yang ada sebaliknya adalah jisim bahan radioaktif yang berada pada keadaan hampir kritikal.

Saat letupan berlaku, jisim radioaktif ini menjadi superkritikal dengan membawa lebih banyak bahan radioaktif rapat bersamanya sehingga neutron yang bergerak akan mengaktifkan lebih banyak neutron bebas dari atom-atom lain. Keadaan ini akan menghasilkan rantaian tindak balas yang berterusan.

Pada ketika itu, tiada alat atau teknik khas untuk mengetahui berapa banyakkah plutonium atau uronium yang diperlukan untuk mendapat jisim yang kritikal. Maka, para saintis ini terpaksa "mencipta" teknik mereka sendiri.

Kematian pertama terjadi pada Harry K. Daghlian, seorang saintis yang berumur 24 tahun. Kejadian tersebut berlaku ketika beliau sedang bekerja seorang diri pada lewat malam 21 Ogos 1945 untuk membuat reflektor neutron.

Ketika kejadian itu, beliau sedang meletakkan  bongkah tungsten-karbida di sekeliling plutonium tersebut untuk melihat betapa banyak bongkah tungsten-karbida yang diperlukan untuk memantulkan neutron yang cukup ke dalam teras untuk menjadikannya dalam keadaan kritikal.

Ketika inilah alat pengukur kadar neutron yang dipegang terlepas dan terkena ada teras plutonium tersebut. Akibatnya, teras tersebut menjadi superkritikal lalu mengeluarkan cahaya biru dan gelombang haba. Beliau mati 25 hari kemudian kerana keracunan radiasi.

9 bulan kemudian, teras plutonium ini telah membunuh seorang lagi saintis senior bernama Louis Slotin yang turut melakukan kajian ke atasnya. Beliau turut ingin membuat kajian yang sama tetapi menggantikan bongkah tungsten-karbida dengan kerangka yang diperbuat daripada berilium.

Sama seperti sebelumnya, satu kesilapan kecil dilakukannya telah menyebabkan kerangka berilium ini tersentuh dengan teras plutonium ini dan menjadikannya dalam keadaan superkritikal dan menghasilkan cahaya biru. Louis Slotin yang berada paling hampir dengan bahan radioaktif tersebut telah terdedah kepada radiasi pada kadar 1000 rad.

Kadar radiasi ini merupakan kadar radiasi paling tinggi pernah diterima manusia pernah dicatatkan. Sebagai perbandingan, kadar radiasi bom nuklear di Hiroshima hanya 400 rad bagi jarak 1 kilometer daripada tempat bom tersebut meletup. Beliau mati dalam keadaan terseksa selepas 9 hari.

Selain 2 orang saintis yang terkorban ini, beberapa staf dan saintis lain yang berada berdekatan juga turut mendapat pelbagai penyakit kesan daripada radioaktif ini antaranya leukimia, keracunan radiasi, masalah kronik neurologi dan banyak lagi. Teras plutonium yang asalnya bernama Rufus ini kemudian telah dinamakan semula sebagai "Demon Core" kerana telah meragut nyawa manusia.


Memahami Khilaf Dan Hakikat Sebenar Ya'juj dan Ma'juj

Tidak dapat dinafikan kisah berkait dengan Ya'juj dan Ma'juj mampu membawa kesan yang sangat mendalam dalam kehidupan orang Islam, berikutan kisahnya yang memukau serta mampu menggerunkan hati sesiapa yang mendengarnya.

Walaupun begitu, kisah ini juga mempunyai banyak elemen yang tidak dapat dipastikan kebenarannya serta mungkin juga sudah bercampur baur dengan tokok tambah manusia, mungkin atas niat jahat atau sekadar nak menyedapkan cerita.

Penulis pun sebenarnya sudah lama ingin mendapat penjelasan berkenaan isu ini jadi di sini penulis ingin merumuskan serba sedikit perkongsian Mufti Wilayah Persekutuan berkenaan isu ini, agar dapat membuka jalan kepada pembaca semua supaya lebih memahami apa intipati sebenar kisah ini - berdasarkan pandangan seorang mufti.

Wujud khilaf berkenaan cara tafsiran atau pemahaman berkenaan istilah ini, berdasarkan kepada cara kita membacanya.

Ada percanggahan yang jelas dikalangan ulama' tentang bentuk sebenar Ya'juj dan Ma'juj ini, sama ada mewakili sesuatu kaum atau sesuatu elemen yang tidak dapat ditahan - bergantung kepada pemahamannya sama ada sebagai kata ganti nama atau bukan.

Bagaimanapun, majoriti ulama' berpendapat istilah Ya'juj dan Ma'jud merupakan istilah yang mewakili satu kelompok dua kabilah yang telah wujud, sebelum orang Arab lagi.

Ya'juj berasal daripada perkataan 'ujaj' yang bererti 'kering sebelum keras' atau boleh sekumpulanjuga ditafsirkan sebagai 'musuh yang datang dengan terlalu pantas'. Sementara Ma'juj pula datang daripada kata akar 'maa'ja' yang membawa maksud menggoncangkan.

Nama kedua-duanya disebutkan dalam surah al-Kahfi ayat ke 94 yang menceritakan berkenaan penemuan sebuah kaum yang tidak mampu berbicara. Kisah Ya'juj dan Ma'juj dalam surah al-Kahfi harus diambil sebagai peringatan terhadap sesuatu yang telah berlaku.

Manakala kisah itu disambung semula dalam surah al-Anbiya' menceritakan tentang nasib kumpulan ini di masa akan datang yang belum berlaku, di mana mereka akan turun beramai-ramai dari kawasan yang tinggi selepas tembok yang menghalang mereka runtuh.

Ada dua pandangan berkenaan kemunculan Ya'juj dan Ma'juj ini; ada ulama' berpendapat mereka hanya akan keluar sekali sahaja sebelum tibanya hari kiamat dan ada yang berpendapat Ya'juj dan Ma'juj telah pun muncul beberapa kali, sebelum membawa kehancuran terbesar tatkala kiamat hampir.

Kedua-dua kumpulan ini datang daripada dua suku yang berbeza namun mempunyai keturunan yang sama, daripada anak Nabi Nuh as. bernama Yafis.

Berdasarkan hadis Rasulullah saw. yang sahih, Ya'juj dan Ma'juj digambarkan sebagai bangsa yang kuat sehinggakan manusia sendiri tidak mampu memerangi mereka. Muka mereka lebar namun mata mereka agak kecil. Mereka akan datang dalam jumlah yang cukup ramai, 10 kali ganda melebihi jumlah manusia serta mempunyai umur yang panjang.

Apa yang diketahui, Ya'juj dan Ma'juj tidak berpakaian serta tidak mempunyai kediaman. Sebaliknya, mereka hanya tinggal dalam tanah yang dikorek dan hanya keluar pada waktu malam bagi mencari makanan. Kehidupan mereka dalam keadaan sangat primitif.

Terdapat banyak pendapat ulama' terdahulu tentang perbuatan atau perkara yang akan dilakukan Ya'juj dan Ma'juj setelah bebas daripada kurungan mereka selama ini.

Majoritinya menyebut Ya'juj dan Ma'juj akan keluar melakukan pembunuhan terhadap manusia serta melakukan bermacam jenis kerosakan di muka bumi.

Bergerak seperti binatang yang merangkak, Ya'juj dan Ma'juj akan menerkam mangsa mereka dengan cara liar dan ganas tanpa mempedulikan apa saja sekalipun.

Terdapat beberapa pendapat berkenaan tempat di mana kaum Ya'juj dan Ma'juj ini dikurung. Walau bagaimanapun, pendapat paling disokong oleh penyelidik serta ulama' adalah lokasi tembok yang menghalang dua kumpulan perosak ini terletak di pergunungan Qauqaz, di kawasan yang di antara negara Turki dan Rusia, bernamDaghestan.

Terdapat sebuah gaung sepanjang 220 km yang kini menghubungkan Vadikavkaz di Rusia dan Tbilisi di Georgia, mempunyai ciri-ciri yang paling dekat dengan apa yang digambarkan dalam kisah Zulkarnain dan dindingnya, dalam al-Quran.

Berdasarkan kajian yang telah dijalankan serta penelitian bentuk muka bumi kawasan tersebut, Ya'juj dan Ma'juj dipercayai dikurung di sekitar kawasan itu - kini digelarkan sebagai Gaung Darial atau Darial Gorge.

Sekiranya anda ingin membaca dengan lebih mendalam, anda boleh buka pautan asal yang dikongsikan di atas yang menerangkan secara terperinci hujah dan dalil berkenaan isu popular ini. Apa yang penting, asasnya adalah jangan sama sekali menidakkan kebenaran wujudnya dua kaum perosak ini - kerana mereka memang benar-benar ada.


3 Kategori Murtad Yang Boleh Berlaku Tanpa Kita Sedari

Murtad merupakan satu fenomena aqidah yang menjadi sangat popular pada zaman sekarang. Penulis yang merupakan seorang peminat syarahan-syarahan agama, kerap kali melihat sendiri betapa terbukanya masyarakat luar daripada Malaysia khasnya di negara-negara Eropah dalam mengakui mereka sudahpun murtad.

Ada yang kelihatan bangga dengan tindakannya dan ada juga yang seakan keliru serta sedang mencari jawapan kepada persoalan dalam hatinya.

Aqidah merupakan tiang kepada kepercayaan dan keyakinan seorang umat Islam. Runtuh tiang ini, akan runtuhlah pegangannya. Bergegar keyakinan beliau, maka akan lebih mudahlah tiang itu diretakkan dan seterusnya dirobohkan untuk digantikan dengan tiang lain.

Murtad merupakan sebuah perkataan yang diambil daripada bahasa Arab. Dari segi bahasanya, asal sebenar perkataan 'murtad' datang daripada perkataan 'riddah' atau 'irtiddah.' Riddah membawa makna 'kembali atau merujuk kepada sesuatu yang lain atau berbeza.'

Sementara itu 'irtiddah' pula merujuk kepada golongan yang 'meninggalkan Islam untuk memilih pegangan agama lain.'

Apakah hukum murtad? Keluar daripada Islam merupakan satu perbuatan yang sangat-sangat dilarang oleh Allah swt. dalam firmannya yang berbunyi;

“Sesiapa antara kamu yang murtad daripada agamanya, lalu dia mati sedangkan dia tetap kafir, orang yang sedemikian rosak binasalah amal usahanya di dunia dan di akhirat. Mereka itulah ahli neraka, kekal mereka di dalamnya.” (surah al-Baqarah ayat 217)

Daripada segi konteksnya, perbuatan murtad dilihat sebagai satu penyakit yang menjangkiti kepercayaan atau spiritual seseorang - dan boleh diubati. Jadi, seseorang yang murtad perlulah dipulihkan oleh mereka yang berada di sekeliling beliau, seperti ahli keluarga, saudara mara dan rakan serta sahabat.

Secara amnya, seandainya ada orang Muslim yang murtad dan kemudiannya tersedar daripada penyakitnya itu, dia masih lagi mempunyai peluang untuk bertaubat kepada Allah swt. Asalkan dia bersungguh-sungguh menyesali kesilapannya serta tidak mengulangi apa yang telah dia lakukan.

Larangan yang paling jelas berkenaan perbuatan ini ada disebutkan dalam al-Quran yang berbunyi : “Sesungguhnya orang-orang yang beriman, kemudian mereka kafir, kemudian mereka beriman semula, kemudian mereka kafir sekali lagi, kemudian mereka bertambah-tambah lagi dengan kekufuran - Allah tidak sekali-kali akan memberi ampun kepada mereka dan tidak akan memberi petunjuk hidayah kepada mereka ke jalan yang benar.” (an-Nisaa ayat 137).

Dalam gejala murtad, perkara yang paling ditakuti sekiranya seseorang itu tidak diubati adalah pelaku murtad itu berupaya untuk menyebarkan wabaknya pada orang lain, seterusnya menghasut lebih ramai untuk mengambil tindakan serupa.

Perlu diperjelaskan terlebih dahulu - menolak hukum Islam yang terang dan nyata juga mampu menyebabkan seseorang itu murtad. Hukum seperti pengharaman arak, larangan memakan babi atau tidak mempercayai kebenaran al-Quran boleh menjadi punca murtad. Bagaimanapun, menolak hukum yang mempunyai khilaf atau perbezaan pendapat tidak boleh menyebabkan jatuhnya murtad.

Mengucapkan sesuatu yang bercanggah dengan pandangan Islam juga mampu menyebabkan seseorang jatuh murtad seperti ayat yang popular iaitu 'cara Islam tidak lagi sesuai untuk zaman moden' atau 'menutup aurat bagi wanita merupakan perbuatan kuno.'

Oleh kerana ada banyak cara untuk menjadikan seseorang murtad, secara ringkasnya ada 3 kategori perbuatan yang boleh menyebabkan murtad. Yang pertama adalah melalui kata-kata atau murtad qawli seperti yang penulis jelaskan di atas. Mengeluarkan kata-kata atau perkataan yang menolak hukum dan prinsip Islam yang jelas hukumnya jatuh dalam kategori 'murtad qawli.'

Kategori perbuatan menjatuhkan murtad kedua adalah 'murtad fi'il.' Murtad fi'il berlaku menerusi perbuatan seperti seseorang yang menyembah manusia lain, patung, berhala, matahari atau planet lain. Aktiviti penyembahan sebarang objek atau makhluk lain yang dilakukan oleh Muslim akan dikira sebagai murtad fi'il.

Kategori terakhir adalah murtad i'tiqadi yang berlaku apabila seseorang Muslim meyakini ajaran agama lain lebih baik atau sama sahaja dengan ajaran Islam, melalui pengingkaran melalui hatinya. Murtad i'tiqadi berlaku melalui kepercayaan atau spiritualiti yang meletakkan Islam tidak berbeza dengan kepercayaan lain, seterusnya menyebabkan seseorang Muslim tidak yakin dengan kebenaran yang dibawa.


Sahih! China Kini Bekerjasama Dengan Syarikat Telekomunikasi Rusia Bangunkan 5G

China dan Rusia telah meningkatkan perkongsian mereka yang sememangnya rapat ke tahap yang lebih dahsyat.

Keputusan untuk meningkatkan hubungan dua hala ke "perkongsian strategik strategik penyelarasan di era baru" diumumkan oleh Presiden China Xi Jinping dan Presiden Rusia Vladimir Putin berikutan sidang kemuncak mereka di Moscow baru-baru ini.

Huawei, syarikat teknologi China yang dianggap sebagai ancaman keselamatan oleh Amerika Syarikat, telah menandatangani perjanjian dengan syarikat telekom Rusia MTS untuk membangunkan rangkaian 5G di negara itu bermula tahun depan.

Perjanjian itu ditandatangani di luar pertemuan antara pemimpin China, Xi Jinping dan presiden Rusia, Vladimir Putin di Moscow.

Menurut MTS, perjanjian itu akan menyaksikan "pembangunan teknologi 5G dan pelancaran perintis rangkaian generasi kelima pada 2019-2020".

Guo Ping, salah seorang pengerusi syarikat Huawei berkata beliau "sangat gembira" dengan perjanjian itu "dalam bidang kepentingan strategik seperti 5G".

Pada mesyuarat di Moscow antara Putin dan Xi, pemimpin China itu menggelarkan rakan sejawatnya itu sebagai "kawan rapat", dengan menyatakan bahawa mereka telah bertemu hampir 30 kali dalam tempoh 6 tahun yang lalu.

Lawatan itu adalah yang ke-9 oleh Xi ke Rusia sejak 2012.

"Kami akan menguatkan sokongan bersama kami mengenai isu-isu utama," kata Xi Jinping.

Sementara itu, hubungan Moscow dengan Amerika Syarikat telah terkesan dengan mendadak disebabkan oleh krisis Ukraine, perang di Syria dan tuduhan Kremlin campur tangan dalam pilihan raya presiden Amerika Syarikat 2016, sementara China terlibat dalam perang perdagangan dengan Washington.

Xi juga berkata bahawa perlindungan dan pendekatan unilateral semakin meningkat, dan dasar kekukuhan dan hegemonisme semakin mengambil alih.

Selepas bertemu dengan Xi Jinping, Vladimir Putin memberitahu bahawa kesepakatan kedua-dua negara mengenai isu global adalah di 'tahap yang belum pernah berlaku'.

Huawei telah mengalami kekacauan sejak Mei, apabila pentadbiran Trump mengharamkan syarikat-syarikat AS daripada menjual peralatan berteknologi tinggi kepada Huawei atas syak wasangka ia mengintip untuk Beijing.

Pakar mengatakan keputusan AS, yang akan berkuatkuasa dalam masa 3 bulan lagi, mengancam kelangsungan syarikat yang mana sangat bergantung pada cip AS untuk telefonnya.

Beberapa syarikat telah menjauhkan diri dari Huawei, termasuk Google, yang mana sistem Androidnya melengkapkan majoriti telefon pintar di dunia.

Penglibatan potensi Huawei yang dilaporkan dalam rangkaian 5G Britain telah membuktikan politik sensitif dan kerajaan Theresa May menegaskan tiada keputusan telah dibuat mengenai isu itu.


Latheefa Beebi Koya : Biodata Ringkas Ketua Pesuruhjaya SPRM Wanita Pertama Malaysia

Sudah lebih daripada setahun Pakatan Harapan mengambil alih tampuk kepimpinan kerajaan. Dan berikutan dengan itu, pelbagai perubahan yang telah dilakukan bagi membina negara yang lebih berdaya saing dan bebas rasuah.

Namun, segala tindakan yang dilakukan sudah tentu mempunyai penyokong dan mereka yang tidak berpuas hati.

Dan antara yang terbaharu adalah pelantikan Latheefa Beebi Koya sebagai ketua Suruhanjaya Pencegahan Rasuah Malaysia (SPRM) menggantikan Mohd Shukri Abdull yang menamatkan kontraknya lebih awal.

Boleh dikatakan ramai yang masih tidak mengenali beliau yang juga merupakan seorang peguam.

Latheefa Beebi Koya yang juga dikenali sebagai Kak Lat lahir pada 4 Februari 1973 di Kerala, India tetapi berpindah ke Kuala Lumpur ketika berusia 3 bulan bersama keluarganya dan membesar di Petaling Jaya.

Latheefa menamatkan pelajaran dari University of London dengan Ijazah Undang-Undang pada tahun 1997.

Beliau memperoleh Sijil Amalan Perundangan Malaysia 2 tahun kemudian membolehkan Latheefa berkhidmat sebagai seorang peguam di Malaysia.

Sejak Mei 2002, beliau telah mengamalkan undang-undang di Messrs Daim & Gamany, yang diasaskan oleh Tun Abdul Daim bin Zainuddin, bekas Menteri Kewangan Malaysia, sebagai peguam bela dan peguam cara.

Antara Jun 2008 dan Julai 2012, Latheefa adalah ahli Majlis Bandaraya Petaling Jaya (MBPJ), tetapi berhenti dari jawatannya selepas khabar angin muncul mengenai pengusirannya dari majlis itu.

Latheefa kemudiannya mengasaskan Peguam untuk Liberty (LFL) bersama Anggota Parlimen Padang Serai (MP), N. Surendran, pada tahun 2011. Beliau berkhidmat sebagai penasihat LFL sehingga tahun 2018 sebelum berkhidmat sebagai pengarah eksekutif.

Latheefa pernah berkhidmat sebagai ketua biro maklumat untuk Sayap Belia PKR dan ketua biro hal ehwal undang-undang untuk PKR.

Beliau mendedahkan tujuan di sebalik langkah yang dirancang oleh PKR Rafizi Ramli untuk menghalang Mohamed Azmin Ali dari menjadi Menteri Besar Selangor. Walau bagaimanapun, Langkah Kajang gagal mencapai motif sebenar.

Pada Jun 2018, Latheefa mengkritik kerajaan Pakatan Harapan (PH) kerana menggalakkan seorang remaja menderma kepada dana Tabung Harapan.

Sebulan kemudian, beliau mengkritik Timbalan Perdana Menteri Malaysia dan bekas presiden PKR, Wan Azizah Wan Ismail, kerana didakwa menangguhkan pendakwaan terhadap seorang lelaki yang ingin berkahwin dengan gadis bawah umur.

Pada November 2018, Latheefa menggelarkan lawatan Presiden PKR Wan Azizah ke Julau menjelang pemilihan PKR Sarawak sebagai "tidak sesuai" kerana penggunaan jentera kerajaan dan pengumuman peruntukan dengan kehadiran salah seorang calon, Julau MP Larry Sng.

Dia kemudian menggesa PKR untuk menggantung pemilihan yang akan datang untuk Julau berikutan peningkatan besar-besaran keahlian bahagian dari 603 hingga lebih 13,000 sehari kemudian, mendakwa pemimpin parti itu "whitewashing" dan menghalalkan penipuan.

Pada 17 Disember 2018, Latheefa melancarkan serangan terhadap Presiden PKR, Anwar Ibrahim, atas pelantikan ketua-ketua perhubungan negeri PKR dengan mendakwa "kronisme dan nepotisme" selepas banyak pilihan-pilihan tersebut tidak menerima sokongan majoriti dari ketua-ketua bahagian negeri masing-masing.

Apa yang dilakukannya menerima teguran daripada ahli partinya sendiri, mengritik Latheefa kerana mengkritik presiden parti secara terbuka dan mengemukakan aduan disiplin terhadapnya kepada parti itu.

Latheefa menjawab dengan mengatakan bahawa penggunaan "taktik gaya UMNO" untuk mendiamkan beliau tidak akan berjaya.

Tidak lama selepas komen beliau, Ahli Parlimen Permatang Pauh, Nurul Izzah Anwar meletak jawatan dari semua jawatan parti manakala Ahli Parlimen Pasir Gudang Hassan Abdul Karim menolak tawaran itu untuk menjadi ketua penguatkuasa PKR Johor.

Pada 4 Jun 2019, Latheefa dilantik sebagai pengganti Mohamad Shukri Abdull sebagi ketua pesuruhjaya SPRM dalam kontrak 2 tahun berkuatkuasa 1 Jun 2019.

Rakan anggota PKR dan Ahli Parlimen Lembah Pantai, Fahmi Fadzil, menyeru Latheefa untuk meletakkan jawatan dari parti itu untuk mengelakkan konflik kepentingan.

Latheefa kemudiannya memberikan respon bahawa beliau sudah mengemukakan peletakan jawatannya sebagai anggota PKR biasa pada 3 Jun 2019, setelah dimaklumkan tentang pelantikannya yang akan berlaku.

LFL juga mengeluarkan kenyataan yang mengumumkan bahawa pengasasnya telah melepaskan kedudukan dan keahlian dalam organisasi tersebut.

Pelantikan ini menjadi sejarah dalam SPRM kerana Latheefa adalah wanita pertama yang dilantik memegang jawatan itu.

Pelantikannya ini juga menerima reaksi bercampur-campur dari ahli-ahli politik dan orang awam.

Beliau menerima pujian kerana dikenali dengan pendekatannya yang tegas dan tidak bertolak ansur tetapi dikritik oleh yang lain kerana pelantikannya tidak melalui parlimen serta disebabkan oleh latar belakang politiknya.

Antara mereka yang memuji pelantikannya tetapi mempersoalkan proses pelantikannya termasuklah bekas pengerusi Gabungan Pemilihan Bersih dan Adil (Bersih) yang juga Ahli Parlimen Petaling Jaya, Maria Chin Abdullah dan Pengarah Eksekutif Pusat Pengawasan Rasuah dan Kronisme (C4), Cynthia Gabriel.

Presiden Persatuan Cina Malaysia (MCA), Wee Ka Siong menggelarkan pelantikannya sebagai "mengejutkan" manakala ADUN Muara Tuang, Idris Buang dari Parti Warisan Bersatu Bumiputera (PBB) melabelkan pelantikan itu sebagai "tidak boleh diterima".

Pemimpin masyarakat lain termasuk Marina Mahathir dan bekas presiden Majlis Peguam Malaysia, Ambiga Sreenevasan, memuji pelantikannya.

Ketua Jawatankuasa Pilihan Utama Pelantikan Awam, Ahli Parlimen Selayang William Leong, kemudiannya mengesahkan bahawa jawatankuasa pilihan parlimen tidak dirujuk atas pelantikan Latheefa.

Peguam hakim dan bekas hakim Mahkamah Persekutuan Malaysia, Gopal Sri Ram, mengatakan bahawa badan perundangan "tidak mempunyai peranan" dalam pelantikan Latheefa sebagai ketua pesuruhjaya SPRM.


5 Produk Yang Kita Beli Kerana Teknik Pengiklanan Dan Mainan Persepsi

Sudah semestinya salah satu cara untuk meningkatkan jualan sesuatu perniagaan atau produk adalah melalui pengiklanan. Pengiklanan adalah cara yang paling efektif, lebih-lebih lagi jika diiklankan di TV.

Ini kerana secara semulajadinya kita akan membeli barangan yang biasa atau selalu dilihat. Hal ini membuatkan otak kita menjadi "familiar" dengan produk tersebut, berbanding produk lain yang sama fungsinya.

Tetapi sedarkah anda, terdapat banyak produk yang kita beli pada hari ini bukanlah kerana kita perlukannya tetapi disebabkan oleh dipengaruhi oleh iklan yang sangat menyakinkan?

iluminasi.com kongsikan 5 produk harian yang kita beli kerana terpengaruh dengan majoriti masyarakat dan teknik pengiklanan.

Pernah tak anda mendengar bahawa sarapan adalah makanan paling penting dan tidak mengambil sarapan boleh membahayakan kesihatan.

Ini semua hanyalah helah pengiklan. 2 abad yang lalu, tak semua orang makan sarapan dan apabila mereka makan sarapan, ia bukanlah bijirin.

Orang-orang di Amerika Syarikat pada abad ke-19 makan hampir apa saja untuk sarapan pagi, yang mana sering kali terdiri daripada telur dan baki makanan yang tidak dihabiskan.

Telur adalah sarapan yang sempurna kerana ia sangat mudah untuk disediakan.

Walau bagaimanapun, agama dan iklan berubah apabila Revolusi Perindustrian berlaku. Orang ketika itu meninggalkan ladang mereka untuk bekerja di kilang-kilang.

Kebanyakannya mula mengadu masalah pencernaan, yang mana makanan berat yang dimakan pada waktu pagi telah dipersalahkan.

Sebenarnya, masalah ini berpunca daripada makan terlalu banyak. Sebelum ini mereka bekerja di ladang dan memerlukan tenaga yang banyak. Jadi apabila mereka bekerja di kilang, makanan tersebut dianggap terlalu banyak untuk dicerna.

Walau bagaimanapun, beberapa ahli Seventh-day Adventist Church menyelamatkan situasi ini dengan mencipta empingan jagung yang "lebih sihat" untuk mengatasi masalah pencernaan dan masalah lain seperti onani.

Bijirin sarapan pagi mula diketahui ramai apabila vitamin ditemui pada tahun 1940-an.

Pembuat bijirin menambah vitamin ke dalam bijirin mereka dan mula mempromosikan produk mereka sebagai sarapan yang sempurna.

Dan untuk memastikan lebih banyak orang makan sarapan pagi, syarikat-syarikat ini mengiklankan sarapan pagi sebagai makanan yang paling penting dalam sehari.

Bertih jagung atau popcorn mula popular pada tahun 1800-an di mana ia dijual di semua tempat kecuali panggung wayang.

Ya, popcorn satu ketika dahulu tidak terkenal di panggung wayang kerana panggung wayang pada mulanya hanya disasarkan untuk golongan kaya sahaja.

Disebabkan itu, pemilik panggung awayang tidak mahu popcorn merosakkan permaidani mereka yang mahal. Akan tetapi, segalanya berubah pada tahun 1927 apabila orang miskin semakin ramai mengunjungi panggung wayang.

Mereka membawa masuk popcorn yang mana mungkin satu-satunya snek yang mampu dibeli. Penjual popcorn menyedari hal ini dan memindahkan perniagaan mereka berdekatan dengan panggung wayang.

Pemilik panggung wayang kemudiannya menyertai para peniaga dan mula mengenakan bayaran kerana menjual di luar premis mereka. Kemudian, panggung wayang mula menjual popcorn sendiri.

Malah, mereka memasang iklan di awal dan pertengahan filem untuk "mendesak" para penonton untuk berpusu-pusu membeli popcorn mereka.

Gigi yang putih biasanya dianggap sempurna walaupun ia tidaklah sempurna yang disangkakan. Ini kerana gigi semulajadi manusia adalah kuning cair dan tidak putih.

Gigi kuning adalah normal dan putih adalah tidak normal. Walaubagaimanapun, para pengiklan ketika ini meyakinkan kita bahawa gigi putih adalah normal dan kuning tidak normal.

Gigi kita berwarna kuning kerana dentin kita berwarna kuning. Dentin adalah tisu tebal yang membentuk sebahagian besar gigi dan terletak di bawah enamel, lapisan paling luar gigi.

Malah, enamel berwarna putih dengan sedikit bayangan biru. Namun disebabkan enamel adalah lutsinar, ia membolehkan kita melihat warna kuning yang dimiliki dentin.

Syarikat-syarikat ini mengiklankan perniagaan mereka di media sosial terutamanya Instagram di mana mereka membayar kepada "instafamous" untuk mempromosikan produk mereka.

Bahan utama dalam pemutih gigi adalah hidrogen peroksida, agen cecair yang melewati enamel dan ke dalam dentin.

Ia kemudiannya memecahkan sebatian yang memberikan warna kuning kepada dentin yang menjadikan gigi anda putih.

Terdapat kebimbangan bahawa hidrogen peroksida boleh merosakkan enamel dan menyebabkan masalah gigi yang kekal atau masalah sementara yang lain.

Penjualan air bikarbonat telah menurun sejak beberapa tahun kebelakangan ini kerana orang ramai semakin sedar tentang kesihatan. Inilah sebabnya mengapa pembuat air bikarbonat berubah arah kepada minuman yang lebih sihat, iaitu air botol.

Air botol pada dasarnya adalah alternatif kepada air masak. Disebabkan para pengeluar tahu adalah hampir mustahil untuk bersaing dengan air masak, maka mereka memutuskan untuk bersaing dengan air bikarbonat.

Pada hari ini, air botol dipasarkan sebagai alternatif kepada air bikarbonat. Mereka juga telah meletakkan air botol sebagai "minuman yang menyegarkan".

Kegilaan air botol bermula pada tahun 1970-an apabila Gustave Leven, pengerusi syarikat Source Perrier yang berpangkalan di Perancis mahu mengembangkan produknya ke Amerika Syarikat.

Pada ketika itu, Gustave telah menjual produknya kepada restoran dan hotel terkemuka di AS. Walaubagaimanapun, dia menyedari bahawa keuntungan yang paling besar adalah dengan menjualnya kepada orang kebanyakan di negara tersebut.

Dia juga mengetahui bahawa mereka tidak akan mengeluarkan wang untuk membeli air botol kerana boleh meminum air terus daripada paip rumah.

Pada tahun 1977, dia membelanjakan RM10 juta hingga RM20 juta terhadap iklan TV untuk mempromosikan air botol sebagai air tidak beralkohol untuk mereka yang "cool".

Dia juga menghabiskan wang yang banyak dengan menaja beberapa acara sukan dan perlumbaan termasuklah marathon New York City 1977.

Seabad yang lalu, adalah menjadi perkara biasa untuk berpeluh dan berbau. Kemudian, Edna Murphey mengeluarkan Odorono, deodoran  pertama yang berjaya secara komersial.

Akan tetapi deodoran bukanlah hasil ciptaan Edna. Deodoran pertama yang dicipta dikenali sebagai Mum dan menerima sijil paten pada tahun 1888.

Odorono dicipta oleh bapa Edna, seorang doktor perubatan, untuk menghentikan tangannya daripada berpeluh ketika melakukan pembedahan.

Namun, Edna menemui kegunaan lain bagi Odorono apabila dia menyedari bahawa produk ini menghentikan peluh pada ketiaknya. Edna cuba untuk menjual Odorono tetapi gagal pada mulanya kerana ketika itu orang ramai tidak memerlukan deodoran.

Kedai ubat juga enggan mengambil produk ini kerana bimbang Odorona tidak dapat dijual. Banyak kedai memulangkan semula Odorono kerana jualan yang begitu teruk.

Akan tetapi, segalanya bermula ketika pameran perdagangan di New Jersey pada tahun 1912. Pada mulanya jualan Odorono sangat teruk dan Edna terpaksa menjual produk kosmetik lain untuk membayar yuran tapak.

Namun, haba musim panas ketika itu membuatkan ramai pelanggan memenuhi gerainya untuk mendapatkan Odorono. Edna memperoleh hasil jualan yang sangat lumayan senhingga mampu membelanjakan RM120,000 untuk pengiklanan.

Edna menggunakan khidmat J. Walter Thompson Company untuk mengiklankan produknya. Syarikat ini meyakinkan orang ramai bahawa peluh pada ketika merupakan satu masalah perubatan yang memalukan.

Malah, mereka mengatakan bahawa seorang doktor (bapa Edna) mencipta Odorono untuk mengatasi masalah ini. Iklan ini sangat berjaya dan ketiak berpeluh masih dianggap sebagai masalah yang memalukan pada hari ini.


Apa Akan Berlaku Jika Semua Negara Bergabung Di Bawah Satu Kerajaan Tunggal?

Apabila anda melihat Bumi dari angkasa lepas, anda tidak dapat melihat 241 buah negara dan wilayah yang terbentuk melalui pembahagian oleh manusia.

Anda tak dapat melihat sempadan yang terbina melalui pertumpahan darah ataupun ideologi yang berbeza dimiliki oleh setiap negara.

Anda hanya dapat melihat seketul "batu" gergasi, rumah kepada spesis yang mempunyai keupayaan untuk menghancurkan tempat tinggal mereka sendiri.

Selepas Perang Dunia Kedua apabila manusia sendiri menghapuskan 3% daripada populasi dunia, para pemimpin dunia mula membincangkan tentang idea untuk mewujudkan kerajaan satu dunia atau "one world government" untuk mengelakkan daripada melakukan kesilapan yang sama dilakukan sepanjang 25 tahun ketika itu.

Idea itu gagal dengan begitu cepat tetapi ia mungkin masih dalam rancangan jangka masa panjang.

Jika dunia mempunyai satu kerajaan, apakah masalah yang boleh diselesaikan untuk kesejahteraan bersama?

Ini apa yang mungkin akan berlaku jika satu dunia bergabung menjadi sebuah negara yang sama.

Untuk berabad lamanya, para pemimpin mempunyai fantasi dan impian tentang hari di mana dunia yang aman menjadi satu realiti.

Namun selagi negara-negara masih berperang di antara satu sama lain disebabkan perbezaan politik dan agama, hal ini agak mustahil untuk berlaku.

Jadi, bagaimana jika kita ambil semua negara di dunia dan gabungkan menjadi sebuah negara gergasi?

Sudah tentu tiada apa lagi yang mahu dipertikaikan lagi kan?

Tak semudah itu. Ini kerana kita bukan bermula dari awal semula.

Sebaliknya, kita perlu menggabungkan sejarah budaya, prejudis, bahasa dan mata wang yang telah wujud selama beribu-ribu tahun.

Jika ini berlaku, ia akan menjadi salah satu usaha yang paling rumit pernah dihadapi oleh manusia.

Jadi sebelum kita bincang dengan lebih mendalam, adalah lebih baik untuk kita melihat terlebih dahulu akan kebaikan dan keburukan untuk mewujudkan negara gabungan.

Sudah tentu, kita lihat dari sisi manfaat dan kelebihan terlebih dahulu.

Yang pertama, kebaikan yang mungkin diperolehi daripada memiliki sebuah negara dunia adalah kita boleh menyelesaikan masalah yang dihadapi Bumi pada ketika ini.

Perkara yang boleh menerima manfaat terbesar melalui gabungan ini adalah masalah yang dihadapi planet kita mengenai perubahan iklim.

Sebagai contoh, pada tahun 2015, Amerika Syarikat dan China berikrar untuk mengurangkan pengeluaran gas rumah hijau mereka secara drastik sebagai sebahagian daripada perjanjian Paris.

Sejak itu, China telah melabur dengan banyaknya dalam sumber tenaga bersih untuk merealisasikan matlamat manakala Amerika Syarikat telah menarik balik semua komitmen mereka.

Kerajaan dunia bersekutu mungkin mampu untuk menghapuskan ketidakselarasan ini dengan membolehkan kita untuk membangunkan pelan global mengenai cara untuk membuat penambahbaikan terhadap keadaan alam sekitar.

Malah, kita dapat memastikan ia akan diikuti oleh semua kawasan di seluruh dunia.

Yang kedua, kepimpinan bersatu ini juga mungkin bermanfaat apabila berlakunya krisis seperti bencana alam atau penyebaran penyakit

Bencana seperti ini tidak akan memberi kesan begitu teruk kepada negara-negara membangun sebagaimana ia memberi kesan terhadap negara maju.

Sumber-sumber bantuan akan disebarkan bagi memastikan semua bahagian di dunia mempunyai peluang untuk pulih.

Manfaat seterusnya adalah kita mungkin mampu menghalang peperangan  daripada berlaku kerana secara teorinya, punca utama untuk peperangan tercetus adalah hampir tidak wujud jika semua kerajaan bersatu.

Sesetengah pakar beranggapan bahawa penghapusan perang adalah satu kemestian jika manusia mahu terus bertahan hidup.

Dianggarkan terdapat sebanyak 17,000 senjata nuklear di seluruh dunia ketika ini dengan Perancis, China, Amerika Syarikat, Rusia, Pakistan, Israel, India, United Kingdom dan Korea Selatan memilikinya.

Dan jika senjata nuklear digunakan sekali lagi, kita semua akan menderita dengan begitu dahsyat tak kira di mana perang tersebut meletus.

Manfaat ketiga yang boleh dikecapi melalui kerajaan dunia bersatu adalah akan wujudnya keseimbangan yang lebih baik melibatkan kualiti hidup di seluruh dunia.

Jika tiada atau kurangnya peperangan, peruntukan pertahanan yang tersangat tinggi akan dikurangkan dengan begitu ketara.

Ini membolehkan ia digunakan untuk tujuan lain seperti perubatan atau penjagaan kesihatan global.

Selain itu, dengan semua orang melaporkan kepada pihak berkuasa dan mengikuti peraturan yang sama, adalah lebih mudah untuk kita mempertahankan hak asasi manusia dan menetapkan piawaian buruh yang selamat untuk pekerja di seluruh dunia.

Negara bersatu juga bermakna kita akan menggunakan mata wang yang sama, sekaligus membawa kepada pengurangan kuasa ekonomi negara-negara maju seperti China.

Dengan tiada pertukaran mata wang berlaku, China tidak lagi akan mempunyai cara atau keperluan untuk menawarkan perkhidmatan dan barangan ke pasaran dunia dengan harga yang tersangat murah.

Penghapusan ini bermakna ia akan memberikan hak yang sama rata kepada syarikat-syarikat tak kira di mana ia berpangkalan.

Negara membangun juga boleh menerima manfaat tetapi ia tidak akan berlaku dalam sekelip mata.

Akan tetapi, kerajaan global tidak akan dapat menjamin bahawa semua perkara di dunia akan sempurna dan sudah tentu akan wujudnya keburukan.

Keburukan yang pertama dan mungkin yang terpenting bakal kita hadapi adalah terdapat kemungkinan besar untuk pemimpin tertinggi disalah pilih untuk memimpin seluruh dunia.

Untuk melantik pemimpin tertinggi, satu undi daripada setiap "bekas" negara diperlukan namun berkempen untuk jawatan ini mungkin masih sama seperti yang kita lihat dalam pilihan raya pada hari ini.

Sudah tentu kita akan berhadapan dengan masalah dan kita tak boleh untuk menidakkan bahawa terdapat kemungkinan berlakunya rasuah untuk mendapatkan jawatan ini.

Dengan ini, pemimpin yang dilantik mungkin mempunyai niat yang jahat dan terselindung.

Sebagai contoh, salah satu daripada asas kepada sistem kepercayaan politik Nazi adalah penubuhan kerajaan global.

Dalam hal ini, ia akan membawa kepada lebih banyak pembunuhan beramai-ramai dan penghapusan demokrasi di seluruh dunia dalam usaha untuk memaksa ideologi politik mereka terhadap orang ramai.

Jika pemimpin dipilih mengikut usia, sudah tentu Malaysia yang akan menjadi pemimpin dunia.

Masalah kedua adalah idea nasionalisme akan hilang dari muka Bumi.

Nasionalisme adalah perkara yang membentuk dan mengembangkan budaya, di mana ia menjadi pemangkin kepada kemahuan dan keperluan dalam mencapai sesetengah perkara penting seperti kemajuan teknologi.

Cuba fikirkan tentang perlumbaan angkasa lepas antara Amerika Syarikat dan Rusia serta bagaimana ia memberikan kesan kepada kemahuan global untuk menerokai angkasa lepas.

Jika tiada persaingan antara kedua-dua negara ini, mungkin kita tidak akan sampai ke Bulan, atau mungkin kita akan tetap sampai tetapi lebih lewat daripada apa yang berlaku.

Ini belum mengambil kira semangat untuk berjuang dan bertempur dalam sukan antarabangsa yang mana akan pupus.

Tetapi jika dilihat semula, tiada nasionalisme juga boleh memberikan kebaikan kepada kita.

Ketiadaan nasionalisme bermakna kita tidak akan kisah atau bimbang tentang dari mana asal seseorang itu dan lebih menerima perbezaan agama serta budaya.

Keburukan besar yang terakhir yang bakal berlaku jika semua negara di dunia bergabung menjadi satu adalah keseluruhannya akan menjadi sangat rumit dan mungkin berakhir dengan wujudnya lebih banyak konflik global.

Menjadikan dunia sebagai sebuah negara tunggal dilihatkan sebagai mimpi ngeri dari segi logistik.

Kita semua harus menyesuaikan diri dengan apa sahaja bahasa yang kita tentukan untuk digunakan. Malah, masalah yang tersangat besar akan timbul dalam menentukan satu mata wang yang bakal digunakan di seluruh dunia.

Sampai bila mata wang sedia ada yang digunapakai ketika ini akan masih diterima?

Apa yang boleh dilakukan untuk mengawasi percetakan fizikal dan pengedaran wang baru?

Malah, sudah tentu akan wujudnya sebahagian penduduk dunia yang menentang pembentukan kerajaan dunia tunggal ini.

Ya, kita mungkin hidup dan tinggal di bawa satu "payung" tetapi ia mungkin payung yang penuh dengan pemberontakan, rasuah berleluasa dan percanggahan budaya yang mana kita cuba untuk elakkan.

Ia mungkin kedengaran seperti idea yang baik di atas kertas, tetapi memandangkan betapa tidak stabilnya politik dan ekonomi ketika ini, amat sukar untuk meyakinkan semua negara untuk bersetuju dalam membentuk negara bersatu.

Mungkin Perang Dunia Ketiga perlu meletus terlebih dahulu untuk meyakinkan semua orang, namun ia mungkin sudah terlambat. Jadi, apa pendapat anda jika kerajaan tunggal diwujudkan?